**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Ιουλίου 2022, ημέρα Τετάρτη και ώρα 13:20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Ξενογιαννακοπούλου Μαρία-Ελίζα, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κατσώτης Χρήστος, Κομνηνάκα Μαρία, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

Η πρότασή μας για τις επόμενες συνεδριάσεις είναι να κάνουμε σήμερα τη συζήτηση επί της αρχής, αύριο στις 13.00΄ να έχουμε τη συνεδρίαση με την ακρόαση των φορέων και στις 15.00΄, την ίδια ημέρα, να κάνουμε την τρίτη κατά σειρά συνεδρίαση με τη συζήτηση επί των άρθρων. Η τέταρτη και τελευταία συνεδρίαση, με την β΄ ανάγνωση, να γίνει την Τρίτη 30 Αυγούστου στις 10.00΄, ούτως ώστε τελειώνοντας από εμάς να προγραμματιστεί από τη Διάσκεψη των Προέδρων που θα γίνει αύριο και να συζητηθεί στην Ολομέλεια, προφανώς μετά τις 30 Αυγούστου.

Με αυτά ως δεδομένα, να παρακαλέσω τους συναδέλφους που έχουν προτείνει φορείς ή που θέλουν συμπληρωματικά να προτείνουν, να το κάνουν άμεσα, επειδή η συνεδρίαση είναι για αύριο και θα πρέπει να τους ειδοποιήσουμε εγκαίρως.

Παρακαλώ, κύριε Μπούρα.

**ΑΘΑΝΑΣΙΟΣ ΜΠΟΥΡΑΣ (Γ΄ Αντιπρόεδρος της Βουλής):** Ζητώ συγγνώμη για την παρέμβαση. Επειδή όμως πρέπει να πάω στη Διάσκεψη των Προέδρων ,που όπως γνωρίζετε γίνεται η πρόταση για τους Προέδρους του Αρείου Πάγου, ήθελα να παρακαλέσω, -και γνωρίζοντας το μεγάλο ενδιαφέρον που έχω διαχρονικά για την περίπτωση αυτή ως τοπικός Βουλευτής- εκτός των άλλων φορέων, εργαζομένων, επιμελητηρίων και λοιπά που σίγουρα έχετε συμπεριλάβει, να προσκληθεί ο Δήμαρχος Ελευσίνας του οποίου η άποψη, η γνώμη και η μεταφορά των θέσεών του θα είναι πιο σαφής και πιο εμπεριστατωμένη. Μάλιστα πριν από λίγες ημέρες έγινε και σχετικό Δημοτικό Συμβούλιο. Αυτό ήθελα να παρακαλέσω πιστεύοντας ότι όλες οι πτέρυγες θα συμφωνήσουν, γιατί η κλήση των φορέων αποτελεί μια δημοκρατική κατάκτηση, για να εκφράζεται η κοινωνία. Ο Δήμος Ελευσίνας είναι η πιο σαφής εκπροσώπηση όλης της περιοχής εδώ και για πολλά χρόνια. Οι Υπουργοί, εξάλλου, που έχουν στενή συνεργασία μαζί του, το γνωρίζουν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ξεκινάμε, λοιπόν, με τον Εισηγητή της Πλειοψηφίας και Βουλευτή της Νέας Δημοκρατίας, τον συνάδελφο, κ. Βαγγέλη Λιάκο. Κύριε Λιάκο, έχετε τον λόγο.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Ευχαριστώ πάρα πολύ. Πριν ξεκινήσω την εισήγησή μου, να ενημερώσω την Επιτροπή, αλλά και τον κ. Μπούρα προσωπικά, πως έχω ήδη προτείνει τον Δήμαρχο Ελευσίνας μεταξύ των υπόλοιπων φορέων.

Αγαπητοί συνάδελφοι, σήμερα είναι μια πάρα πολύ σημαντική μέρα για την περιοχή στην οποία μεγάλωσα, την περιοχή που ζω μέχρι σήμερα αλλά και εκλέγομαι Βουλευτής. Η Δυτική Αττική είχε μείνει για πολλά χρόνια στο περιθώριο των εξελίξεων, παρά τις αμέτρητες δυνατότητες που διαθέτει σε ανθρώπινο δυναμικό, σε γεωγραφική θέση και σε φυσική ομορφιά. Είμαι περήφανος που τα τρία τελευταία χρόνια τα πράγματα έχουν αρχίσει και αλλάζουν. Έχουν δρομολογηθεί και έχουν, ήδη, ξεκινήσει μεγάλα έργα στην περιοχή μας, τέσσερα εκ των οποίων αποτελούν προσωπική δέσμευση του Πρωθυπουργού, κ. Κυριάκου Μητσοτάκη. Η δημιουργία στον Ασπρόπυργο σύγχρονου Σωφρονιστικού Ιδρύματος με τεράστιες αναπτυξιακές προεκτάσεις, οι δίδυμες σήραγγες Σκαραμαγκά, ο Εμπορευματικός Σταθμός Θριάσιο 1 και 2, αλλά και το σημερινό μας θέμα συζήτησης, η εξυγίανση των Ναυπηγείων Ελευσίνας.

Η ιστορία των Ναυπηγείων Ελευσίνας για εμάς, τους κατοίκους της περιοχής, είναι γεμάτη στιγμές υπερηφάνειας αλλά και ματαιότητας. Από το 1969 που λειτούργησαν για πρώτη φορά έως και σήμερα τα «σκαμπανεβάσματα» στην πορεία τους ήταν πολλά και η αλήθεια είναι ότι δεν κατάφεραν ποτέ να έχουν τη λαμπρή πορεία για την οποία όχι μόνο προορίζονταν αλλά είχαν και έχουν όλα τα φόντα για να πετύχουν. Όλοι οι εργαζόμενοι των ναυπηγείων κατείχαν και εξακολουθούν να κατέχουν μια πολύτιμη τεχνογνωσία όχι μόνο για τα ελληνικά δεδομένα.

Επιπλέον, το επιστημονικό προσωπικό είναι σε θέση να σχεδιάσει και να υλοποιήσει ένα εμπορικό πλοίο από την αρχή μέχρι το τέλος, όπως και έγινε με το «Νήσος Χίος». Όσοι εργάζονται στα ναυπηγεία έχρηζαν και χρήζουν ιδιαίτερης εκτίμησης από την τοπική κοινωνία. Δυστυχώς, λόγω αλλεπάλληλων αστοχιών, η οικονομική πλευρά της ιστορίας δεν είναι εξίσου λαμπρή. Τα χρέη δημιουργήθηκαν γρήγορα και η συσσώρευσή τους συνεχίζεται για πολλά χρόνια. Έχουν αλλάξει πέντε ιδιοκτησιακά καθεστώτα με το τελευταίο να είναι αυτό της ONEX. Η αλήθεια για τα ναυπηγεία σήμερα είναι ότι βρίσκονται, για εξαιρετικά μεγάλο χρονικό διάστημα, σε κατάσταση οικονομικής ανέχειας και ήδη τα τελευταία χρόνια έχουν περιέλθει σε παύση πληρωμών, δηλαδή σε γενική και οριστική αδυναμία εξυπηρέτησης των ληξιπρόθεσμων οφειλών τους. Οι εργαζόμενοι των ναυπηγείων, 600 στο σύνολο, πληρώνονται από το Πολεμικό Ναυτικό το 70% του μισθού τους, χωρίς τα δώρα.

Πρόκειται, λοιπόν, για μια καθ’ όλα προβληματική κατάσταση, που έχει αντίκτυπο στην εθνική και την τοπική οικονομία, στην κοινωνία της περιοχής, στους εργαζόμενους και στις οικογένειές τους, αλλά ακόμα και στην υγεία τους, συμπεριλαμβανομένης πάντα της ψυχικής. Αυτή λοιπόν η κατάσταση έχει δύο δρόμους επίλυσης. Είτε την ολική παύση λειτουργίας των ναυπηγείων και την αναπόφευκτη πτώχευση με τις ολέθριες συνέπειες σε όλους τους εμπλεκόμενους τους οποίους προανέφερα, είτε τη λύση της εξυγίανσης που καλούμαστε να συζητήσουμε σήμερα. Θέλω να σταθώ λίγο σε αυτό και να συγχαρώ τον Υπουργό, τον Αναπληρωτή Υπουργό και το επιτελείο τους, για την εξαιρετική δουλειά που έκαναν. Η σαφής εντολή του Πρωθυπουργού που έδωσε τη λύση δείχνει, κατά τη γνώμη μου, την στρατηγική του απόφαση να αποκτήσει η χώρα σοβαρή ναυπηγική βιομηχανία, κάτι το οποίο άλλωστε επιτάσσει και η κοινή λογική, αν αναλογιστούμε ότι η Ελλάδα είναι πρωταγωνίστρια στη ναυσιπλοΐα.

Μιλάμε για την ολοκληρωτική αναγέννηση της ελληνικής «ναυπηγικής τρίαινας», όπως πολύ εύστοχα και όχι άδικα, αποκαλούνται τα τρία ναυπηγεία της χώρας καθώς ο ναυπηγοεπισκευαστικός χάρτης της Ελλάδας είχε συγκροτηθεί με τέτοιο τρόπο, έτσι ώστε όλα τα ναυπηγεία μαζί να εξυπηρετούν δεξαμενισμούς πλοίων με μεταφορική ικανότητα έως 500.000 τόνους. Το κάθε ναυπηγείο μόνο του -και όχι εις βάρος των άλλων- μπορούσε να εξυπηρετεί ένα φάσμα χωρητικότητας πλοίων και όλα μαζί να συμπληρώνουν το σύνολο των δυνατοτήτων της χώρας. Απόδειξη αυτού είναι το γεγονός ότι το οριστικό κλείσιμο των Ναυπηγείων Σκαραμαγκά το 2010, αλλά και η βύθιση της μεγάλης δεξαμενής των Ναυπηγείων Ελευσίνας έδιωξαν από την Ελλάδα τα μεγάλα δεξαμενόπλοια. Αυτό έφερε ως αποτέλεσμα οι ναυτιλιακές εταιρείες να αναζητούν σε γειτονικές χώρες δυνατότητες δεξαμενισμού, με συνέπεια να μειωθεί δραματικά η επισκευαστική ζήτηση στην Ελλάδα για όλο το φάσμα των επισκευών.

Συνεπώς, η επιλογή της βιώσιμης λύσης για τα Ναυπηγεία Ελευσίνας ενισχύει σημαντικά την εθνική οικονομία, την εθνική ασφάλεια, την τοπική οικονομία και την απασχόληση. Αυτή καθαυτή η συμφωνία προβλέπει άμεση επένδυση 170 εκατομμυρίων δολαρίων, διασφάλιση όλων των υφιστάμενων θέσεων εργασίας, οφειλές και αποζημιώσεις στους εργαζόμενους ύψους 41 εκατομμυρίων ευρώ, δημιουργία 1.400 θέσεων εργασίας μέσα σε τρία χρόνια με το συνολικό αριθμό των εργαζομένων να ανέρχονται στους 2.000. Επιπλέον, έσοδα 1,1 δις ευρώ για το ελληνικό δημόσιο και ενίσχυση της ελληνικής οικονομίας με περισσότερα από 1,6 δις ευρώ.

Κυρίες και κύριοι συνάδελφοι, ο λόγος που απαιτείται η συναίνεση του ελληνικού δημοσίου είναι ότι το ελληνικό δημόσιο είναι ο μεγαλύτερος πιστωτής της οφειλέτριας εταιρείας. Σε αυτό το σημείο θα ήθελα να υπερθεματίσω την προτροπή του Υπουργού Ανάπτυξης, κ. Γεωργιάδη, για ευρεία συναίνεση. Η ολοκλήρωση της εξυγίανσης και το αποτέλεσμα αυτής κρίνουν την αναβίωση του ναυπηγικού κλάδου που είναι ζήτημα εθνικού συμφέροντος. Κατά τη γνώμη μου, οποιαδήποτε προσπάθεια γίνεται προς ενίσχυση της εθνικής βιομηχανίας οφείλει να έχει ευρεία αποδοχή. Θα είναι τραγικό και επιζήμιο λάθος ο μονοθεματικός μετασχηματισμός της Ελλάδας σε πάροχο υπηρεσιών.

Όσον αφορά τα άρθρα, στη σημερινή συζήτηση θα τοποθετηθώ περιληπτικά, μιας και στις επόμενες συνεδριάσεις θα τα συζητήσουμε λεπτομερέστερα.

Στα άρθρα 1 έως 4, το νομοσχέδιο προβλέπει εκτενώς όλες τις απαραίτητες λεπτομέρειες για την εξυγίανση των Ναυπηγείων Ελευσίνας. Κι επιτρέψτε μου να σταθώ εδώ τόσο γιατί πρέπει, όσο και επειδή το νιώθω. Έχω συνομιλήσει με τους περισσότερους από τους εργαζόμενους εδώ και πολύ καιρό. Γνωρίζω από πρώτο χέρι την αγωνία τους και το μέγεθος της αβεβαιότητας που βιώνουν οι ίδιοι αλλά και οι οικογένειές τους. Θεωρώ ότι όσα αναφέρονται στο νομοσχέδιο, αλλά και στη «Συμφωνία Εξυγίανσης», αποτελούν μία από τις καλύτερες δυνατές λύσεις στο εργασιακό ζήτημα. Γνωρίζοντας πως αυτή τη στιγμή 600 άτομα με τις οικογένειές τους παρακολουθούν με κομμένη την ανάσα τη συνεδρίαση η οποία αφορά το μέλλον τους θέλω να σταθώ στα παρακάτω σχετικά του νομοσχεδίου.

Προβλέπεται η μεταφορά του συνόλου των υποχρεώσεων των Ναυπηγείων Ελευσίνας προς τους εργαζομένους, ποσού ύψους 27.041.952 ευρώ καθώς και οι αποζημιώσεις απόλυσης ποσό που ανέρχεται στα 13.397.429 ευρώ, στη νέα αμυντική εταιρεία. Οι αποζημιώσεις θα δοθούν με δόσεις σε κάθε εργαζόμενο και το ύψος υπολογίζεται με βάση την ισχύουσα νομοθεσία έως τη διανυθείσα προϋπηρεσία, της 30ης Σεπτεμβρίου 2021, όπως συμφώνησε το 99,7% των εργαζομένων.

Οι απαιτήσεις από μισθούς, δώρα, επιδόματα και λοιπές αποζημιώσεις, θα αποπληρωθούν το συντομότερο δυνατό μέσα από την παραγωγική διαδικασία της αμυντικής εταιρείας στο πλαίσιο συνεργασίας της με το Πολεμικό Ναυτικό. Μάλιστα, ακόμη και αν καθυστερήσει η σύναψη αμυντικών προγραμμάτων, η διμερής, υπογεγραμμένη, συμφωνία μεταξύ εργαζομένων και ONEX, προβλέπει ασφαλιστική δικλείδα προς τους ίδιους τους εργαζομένους. Πρόκειται για μία μεγάλη κατάκτηση προς όφελος των εργαζομένων. Γνωρίζω ότι υπάρχει μερίδα συμπολιτών μου που αντιμετωπίζει με σκεπτικισμό την παρούσα συμφωνία. Θέλω να τους πω, ότι τους καταλαβαίνω, γιατί έχουν περάσει πολλά τα τελευταία χρόνια. Δε σας κρύβω ότι κι εγώ υπήρξα διστακτικός γνωρίζοντας την πολύπαθη ιστορία των ναυπηγείων μας. Πρωτίστως, όμως, ήμουν βέβαιος για την αποτελεσματικότατη δουλειά, που γίνεται στο Υπουργείο Ανάπτυξης θεωρώντας, από την πρώτη στιγμή, θετική την ανάμειξη του ίδιου του Πρωθυπουργού. Τέλος, ενημερώθηκα για τον τρόπο, που έχει εξελιχθεί η «Συμφωνία Εξυγίανσης» των Ναυπηγείων Σύρου.

Γι’ αυτό, ας δούμε τι συμβαίνει στη Σύρο. Εξυπηρετούνται 100 πλοία το χρόνο, κατηγοριών μέχρι Panamax, ενώ μέχρι πριν τη «Συμφωνία Εξυγίανσης» ο αριθμός αυτός μπορούσε να εξυπηρετηθεί σε 5 χρόνια. Οι θέσεις εργασίας αυξήθηκαν σε 600 που είναι καλοπληρωμένες. Οι Έλληνες εφοπλιστές γύρισαν στα ελληνικά ναυπηγεία μετά από δεκαετίες και -από ό,τι μαθαίνω- είναι πλήρως ικανοποιημένοι τόσο από την ποιότητα των εργασιών που παρέχονται όσο κι από τους χρόνους παράδοσης. Ο κύκλος εργασιών το 2021 ήταν 34 εκατομμύρια ευρώ, γεγονός που αποτελεί υπερδιπλάσιο του μεγαλύτερου κύκλου εργασιών, που έχει γίνει ποτέ στο Νεώριο.

Στα υπόλοιπα άρθρα που ακολουθούν διορθώνονται κενά και ασάφειες υφισταμένων νομοθετημάτων, ενώ με το άρθρο 11 επεκτείνεται ο τομέας της έρευνας της χώρας με την ίδρυση του Ινστιτούτου Κβαντικής Υπολογιστικής και Κβαντικής Τεχνολογίας, του ΙΚΥΚΤ, και του Ελληνικού Ινστιτούτου Γονιδιωματικής του Ανθρώπου.

Τέλος, με τα άρθρα 13 έως 17 τροποποιούνται διατάξεις του ν. 4849/2021 αναφορικά με την παροχή υπηρεσιών εσωτερικού ελέγχου και ρυθμίζεται το επάγγελμα του εσωτερικού ελεγκτή και του δόκιμου εσωτερικού ελεγκτή.

Αγαπητοί συνάδελφοι, ως βουλευτής αλλά και ως κάτοικος της περιοχής, σας ζητώ να υπερψηφίσετε το νομοσχέδιο. Είναι πολύ σημαντικό αυτή η συμφωνία να περάσει με ευρεία αποδοχή από το Ελληνικό Κοινοβούλιο. Δεν είμαι υπερβολικός όταν λέω ότι κρίνεται τόσο το εθνικό όσο και το τοπικό μέλλον. Πέραν των οικονομικών ωφελειών που έχουν υπολογιστεί από την ΕΥ σε 1,1 δις ευρώ για το Δημόσιο και σε 1,6 δις ευρώ για την ελληνική οικονομία, πέραν των άμεσων θέσεων εργασίας και πολλών παραπάνω έμμεσων θέσεων εργασίας στην περιοχή, θα επαναλάβω το σημαντικότερο. Θεωρώ υψίστης σημασίας την επανεκκίνηση της λειτουργίας μιας στρατηγικής βιομηχανίας, η οποία επαναπροσδιορίζει την παραγωγική και αμυντική θέση της χώρας μας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε κι εμείς τον εισηγητή της Πλειοψηφίας, κ. Λιάκο.

Τον λόγο έχει ζητήσει ο Υπουργός, κ. Γεωργιάδης, για μια διευκρίνιση. Παρακαλώ έχετε τον λόγο.

**ΣΠΥΡΙΔΩΝ – ΆΔΩΝΙΣ ΓΕΩΡΓΙΑΔΗ(Υπουργός Ανάπτυξης και Επενδύσεων):** Ευχαριστώ κ. Πρόεδρε. Θα κάνω μια δήλωση για 2 σημαντικές νομοτεχνικές βελτιώσεις που μπορεί να είναι χρήσιμες πριν την εισήγηση των Κομμάτων και, κυρίως, της Αντιπολίτευσης.

Σε σχέση με το σχέδιο νόμου που έχετε στα χέρια σας, καταθέσαμε τώρα όπου θα γίνουν νομοτεχνικές βελτιώσεις σε 2 άρθρα. Στο άρθρο 2, παράγραφος 6. Η τροποποίηση αφορά το ποσό που οφείλει η ONEX ELEFSIS Naval and Maritime Αμυντική Εταιρεία -από τις 2εταιρείες, πρόκειται για την αμυντική - να αποδώσει ικανοποίηση στο Πολεμικό Ναυτικό σε βάθος 30 ετών. Το ποσό αυτό είναι τουλάχιστον ίσο προς το ποσό ανάκτησης, όπως αυτό θα υπολογισθεί από τον εμπειρογνώμονα και σε κάθε περίπτωση όχι λιγότερα από 20 εκατομμύρια ευρώ υπολογιζόμενο σε παρούσες αξίες από τα 15 εκατομμύρια ευρώ που αναφερόταν στο σχέδιο που είναι κατατεθειμένο. Άρα, αυξάνεται προς το Πολεμικό Ναυτικό η δέσμευση από 15 στα 20 εκατομμύρια ευρώ.

Στο άρθρο 2, παράγραφος 11α. Όσον αφορά στις απαιτήσεις προς τους εργαζομένους, οι απαιτήσεις από μισθούς, δεδουλευμένες αποδοχές και μισθούς υπερημερίας, δώρα, επιδόματα και λοιπές αποζημιώσεις πάσης φύσεως αποπληρώνονται από η ONEX ELEFSIS Naval and Maritime ΑΕ Αμυντική Εταιρεία, σε ποσοστό 30% του συνόλου μετά την ημερομηνία επικύρωσης και σε ποσοστό 70% μετά την ημερομηνία ολοκλήρωσης των μεταβιβάσεων ανεξαρτήτως αμυντικών προγραμμάτων.

Η ημερομηνία υπολογισμού των παραπάνω απαιτήσεων είναι η 30η Σεπτεμβρίου 2021. Στην προηγούμενη έκδοση της διάταξης η παραπάνω απαιτήσεις θα αποπληρώνονταν το συντομότερο δυνατόν μετά την ανάληψη ικανού αριθμού έργων από την ONEX ELEFSIS Naval Maritime ΑΕ.

Η τροποποίηση του άρθρου φέρνει την αποπληρωμή των απαιτήσεων από μισθούς πιο νωρίς κι ανεξαρτήτως ανάμειξης αμυντικών προγραμμάτων. Αναφέρω τις δύο νομοτεχνικές βελτιώσεις, γιατί είναι κρίσιμες ως προς τη συνολική μας εικόνα για τη συμφωνία.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω πως έγιναν κατανοητές. Ευχαριστούμε τον κ. Υπουργό.

Συνεχίζουμε τώρα δίνοντας τον λόγο στον Εισηγητή της Μειοψηφίας, κ. Χάρη Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κ. Πρόεδρε.

Κυρίες και κύριοι συνάδελφοι, καλούμαστε σήμερα να συζητήσουμε το σχέδιο νόμου που κατέθεσε η Κυβέρνηση με τίτλο «Εξυγίανση των Ναυπηγείων Ελευσίνας κι άλλες διατάξεις αναπτυξιακού χαρακτήρα». Επιτρέψτε μου στο σημείο αυτό να πω ότι αντικείμενο της συζήτησής μας δε θα αποτελέσει αυτή καθαυτή η «Συμφωνία Εξυγίανσης», αλλά κάποιες ρυθμίσεις ή μάλλον δεσμεύσεις που ανέλαβε η Κυβέρνηση έναντι του στρατηγικού επενδυτή και που άπτονται αυτής της συμφωνίας.

Είναι αδιαμφισβήτητο ότι η εταιρεία με διακριτικό τίτλο «Ναυπηγεία Ελευσίνας» από τα μέσα του 2010 αντιμετώπισε προβλήματα ρευστότητας, τα οποία εντάθηκαν το 2011 κι έγιναν, πραγματικά οριακά από το 2012 και μετά. Είναι αλήθεια, επίσης, ότι το 2018 επί Κυβερνήσεως ΣΥΡΙΖΑ προκλήθηκε το επενδυτικό ενδιαφέρον για τα Ναυπηγεία Ελευσίνας. Ωστόσο, για να προχωρούσε με την οποιαδήποτε συμφωνία ο ΣΥΡΙΖΑ θα έθετε ορισμένες διακριτές προφανείς προϋποθέσεις.

Πρώτον, ο ΣΥΡΙΖΑ θα διασφάλιζε ότι η όποια επένδυση θα είχε έντονα αναπτυξιακό πρόσημο. Δεύτερον, ο ΣΥΡΙΖΑ θα συμμεριζόταν τις ανάγκες και τις διεκδικήσεις των εργαζομένων - αυτά που αναφέρθηκαν και προηγουμένως δεδουλευμένα και την επόμενη μέρα. Τρίτον, ο ΣΥΡΙΖΑ δε θα λειτουργούσε εν κρυπτώ, αλλά θα παρέθετε όλα τα στοιχεία, που θα τεκμηρίωναν την όποια απόφαση είχε λάβει.

Εσείς, από την άλλη φέρνετε σχέδιο νόμου για την εξυγίανση των Ναυπηγείων Ελευσίνας κι όσο πιο πολλές φορές το διαβάσουμε τόσο πιο πολλά ερωτήματα γεννώνται, δυστυχώς. Οι απαντήσεις στα ερωτηματικά αυτά θα περιμέναμε να βρίσκονται, έστω, στις συνοδευτικές εκθέσεις. Καμία απάντηση, δυστυχώς, πουθενά.

Τυπικά ο πυρήνας του σχεδίου νόμου δεν είναι παρά ένα προσχέδιο μιας συμφωνίας μεταξύ των πιστωτών του ναυπηγείου και μια πρόβλεψη για τη διαγραφή οφειλών προς το Δημόσιο. Όμως, ενώ η Κυβέρνηση ζητάει από την Εθνική Αντιπροσωπεία, από εμάς, να βάλουμε κυριολεκτικά πλάτη, η ίδια αρνείται πεισματικά να μας αποκαλύψει σε τι ακριβώς βάζουμε πλάτη.

Επιτρέψτε μου, λοιπόν, να εκφράσω τέσσερις διακριτές σοβαρές επιφυλάξεις για το Α μέρος του σημερινού σχεδίου νόμου. Πρώτον, μέσα στο σχέδιο νόμου κάπου, κάπως, κάποτε γίνεται και μια αναφορά στη λήψη τυχόν απαιτούμενης έγκρισης από την αρμόδια εθνική ενωσιακή αρχή προστασίας του ελεύθερου ανταγωνισμού. «Τυχόν απαιτούμενης» έτσι αναγράφεται, ακριβώς. Τι εννοείτε; Δε γνωρίζετε, αν υφίσταται η υποχρέωση γνωστοποίησης; Δεν έχετε λάβει κάποιο σχετικό σημείωμα της αρμόδιας υπηρεσίας αναφορικά με το, αν τίθεται ζήτημα κρατικών ενισχύσεων με τα όσα ρυθμίζετε με το σχέδιο νόμου; Από την Επιτροπή Ανταγωνισμού τίποτα; Θα στείλετε γνωστοποίηση στο αρμόδιο όργανο της ΕΕ ή μήπως έχετε ήδη στείλει; Μπορεί, να έχετε στείλει, θα το πούμε στη διάρκεια της συζήτησης.

Εγώ, οφείλω, γιατί μέχρι σήμερα, κ. Υπουργέ, δεν υπάρχει ουδεμία αναφορά. Είναι το «πράσινο φως», νομίζω, προαπαιτούμενο, εκτός αν κάνετε κάποιο νομοθετικό ή θα βάλετε το νομοθετικό σώμα να συζητήσει κάτι το οποίο ενδέχεται να μην είναι σύννομο.

Αναμένοντας την απάντησή σας για το πρώτο ζήτημα, πάμε στο δεύτερο. Ποιο είναι το επιχειρηματικό σχέδιο του επενδυτή, το οποίο οφείλει να τηρεί για όσο διάστημα είναι σε ισχύ η «Συμφωνία Εξυγίανσης»; Έχουν δημιουργηθεί όλοι οι απαιτούμενοι έλεγχοι κεφαλαιακής επάρκειας; Κάθε Συμφωνία Εξυγίανσης συνοδεύεται από ένα διακριτό επιχειρηματικό σχέδιο με το οποίο δημιουργείται η πεποίθηση ότι όντως η επιχείρηση που εξυγιαίνεται θα καταστεί βιώσιμη. Εξού και η αναγκαιότητα συνεργειών με την Αμυντική Βιομηχανία για να διασφαλιστεί η βιωσιμότητα από την επόμενη μέρα. Θα προσέθετα ότι η λέξη «βιώσιμη» δεν είναι αρκετή. Θα θέλαμε τα Ναυπηγεία Ελευσίνας να επαναλειτουργήσουν και να μπορέσουν, να συνεισφέρουν τα μέγιστα σε όρους αναπτυξιακούς, απασχόλησης, αποδοτικότητας, αλλά, φυσικά, και στα δημόσια έσοδα.

Οι συμβιβασμοί, που καταφαίνεται πως προέβη το επιτελείο σας, μπροστά στις απαιτήσεις του επενδυτή δεν είναι και αμελητέοι. Προφανώς, το επενδυτικό επιχειρηματικό σχέδιο που σας παρουσιάστηκε, φαίνεται ότι σας δημιούργησε τη βεβαιότητα πως αξίζουν οι υποχωρήσεις, που κάνετε. Μπορείτε όμως να τεκμηριώσετε ότι προασπίζεστε το δημόσιο συμφέρον; Πληρείται η αρχή της μη χειροτέρευσης της θέσης του δημοσίου ως πιστωτή της εταιρείας «Ναυπηγεία Ελευσίνας» με τη «Συμφωνία Εξυγίανσης» την οποία σχεδιάζετε εν κρυπτώ; Διατηρώ τις επιφυλάξεις μου. Εν πάση περιπτώσει, τι μας καλείτε να ψηφίσουμε όταν δεν έχουμε δει το εν λόγω επιχειρηματικό σχέδιο για τα Ναυπηγεία Ελευσίνας; Αυτό νομίζω ότι εκτός από το παράδοξο είναι κι εκτός των Κοινοβουλευτικών ηθών.

Τρίτον, ποια είναι η υφιστάμενη οικονομική κατάσταση των Ναυπηγείων Ελευσίνας; Πέραν από γενικόλογα δεν παρατίθενται τα οικονομικά στοιχεία, στη βάση των οποίων κρίνεται, πως η εξυγίανση είναι εφικτή. Τονίζω, μάλιστα, ότι δεν υπάρχει καμία αναφορά σε figures, σε μετρήσεις, σε νούμερα. Για να δούμε, πραγματικά, αν είναι βιώσιμο το εν λόγω σχέδιο και με τι προοπτική.

Επιτρέψτε μου να επιμείνω πως σε όρους καθαρά οικονομοτεχνικούς, η «Συμφωνία Εξυγίανσης» συναρτάται ακραιφνώς από το επιχειρηματικό σχέδιο κι εμείς σήμερα συζητάμε στα τυφλά για κάποιους όρους της συμφωνίας εξυγίανσης, χωρίς να έχει τεθεί στην κρίση μας, το αν το επιχειρηματικό σχέδιο και η ίδια η «Συμφωνία Εξυγίανσης» θα οδηγηθούν στο επιθυμητό αποτέλεσμα.

Βλέπουμε διατάξεις που αναφέρονται σε μεταβιβαζόμενο και μη μεταβιβαζόμενο ενεργητικό και παθητικό στις νέες εταιρείες. Ρευστοποιήσεις του μη μεταβιβαζόμενου ενεργητικού για να ικανοποιηθεί το Δημόσιο, ο ΕΦΚΑ, τα λοιπά ασφαλιστικά ταμεία κ.λπ.. Ρευστοποιήσεις, που αν το προϊόν ρευστοποίησης δεν επαρκεί για να καλύψει όλες τις οφειλές προς το Δημόσιο τότε αυτές διαγράφονται.

Διερωτώμαι, ποιο είναι το ύψος του μη μεταβιβαζόμενου ενεργητικού και παθητικού; Έστω ότι υπάρχει η παραδοχή από το Σώμα ότι υπάρχει πολιτική βούληση για διαγραφή, δε γνωρίζουμε καν τα μεγέθη, δε γνωρίζουμε καν τα νούμερα. Ποιο είναι το συνολικό ύψος των οφειλών προς το Δημόσιο, τον ΕΦΚΑ και τα λοιπά ασφαλιστικά ταμεία των Ναυπηγείων Ελευσίνας;

Δυσκολεύομαι, να πιστέψω ότι δεν έχετε τα νούμερα. Πιστεύω πως γνωρίζετε ότι, τελικά, δεν επαρκεί το μη μεταβιβαζόμενο ενεργητικό για να καλύψει το μη μεταβιβαζόμενο παθητικό και προσπαθήσατε να το κρύψετε «κάτω από το χαλί». Υπάρχει η σύμφωνη γνώμη όλων των πιστωτών, κ. Υπουργέ; Ούτε αυτό δεν είμαστε σε θέση να γνωρίζουμε και συζητάμε σήμερα στην πρώτη επιτροπή. Το τονίζω, υπάρχει η σύμφωνη γνώμη του συνόλου των πιστωτών;

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗ(Υπουργός Ανάπτυξης και Επενδύσεων):** Ανησυχείτε για τις τράπεζες;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Όχι, ανησυχώ για την επιτελικότητα που διέπει την εν λόγω Κυβέρνηση και για την αγαστή συνεργασία. Αν προσέξατε, ανέφερα για Δημόσια, ΕΦΚΑ και για τα ασφαλιστικά ταμεία των Ναυπηγείων Ελευσίνας. Καλό θα είναι, λοιπόν, και το σύνολο του επιχειρηματικού σχεδίου να το φέρετε για συζήτηση, γιατί δε μπορεί να μιλάμε ως «πουκάμισο αδειανό» για κάτι τέτοιο. Μιλάω για το business plan.

Τέταρτον, οι εργαζόμενοι συμφωνούν με τη λύση και την κατάργηση της εργασιακής σχέσης; Εύλογο το ερώτημα. Συμφωνούν με τον όρο «οι νέες εταιρείες δεν αποτελούν διάδοχο εργοδότη»; Ο επενδυτής μπορεί, να επιδιώκει τους ελάχιστους όρους εργασίας χωρίς συλλογικές συμβάσεις; Ωστόσο, υποτίθεται ότι επενδύει σε ένα ναυπηγείο με εξειδικευμένους εργαζόμενους και με διακριτά και συγκεκριμένα δικαιώματα.

Εσείς, διαπραγματευτήκατε ή όχι για την προάσπιση των δικαιωμάτων των εργαζομένων; Προφανώς, η ερώτηση είναι ρητορική. Εμείς, ως ΣΥΡΙΖΑ-Προοδευτική Συμμαχία θα διαπραγματευόμασταν για παράδειγμα την κάποια μείωση τόκων και προσαυξήσεων, υπό την προϋπόθεση πρόσληψης όλων των εργαζομένων στα Ναυπηγεία Ελευσίνας που απασχολούνται με συμβάσεις εργασίας αορίστου χρόνου. Θα διαπραγματευόμαστε τη δημιουργία συγκεκριμένου κατά ελάχιστου αριθμού θέσεων εργασίας, ιδίως σε τομείς αιχμής και καινοτομίας, καθώς και για την υποχρέωση διατήρησης των θέσεων αυτών για διάστημα τουλάχιστον 5 ετών από την υλοποίηση της επένδυσης για την ανάπτυξη των ναυπηγείων και την εύρυθμη λειτουργία αυτών.

Επιπλέον, συμφώνησαν οι εργαζόμενοι να λάβουν τις δεδουλευμένες αποδοχές και τους μισθούς υπερημερίας με ημερομηνία υπολογισμού την 30η Σεπτεμβρίου του 2021 χωρίς να γνωρίζουν το χρονοδιάγραμμα εντός του οποίου θα πληρωθούν; Συμφώνησαν στη διαγραφή των απαιτήσεών τους από την 30η Σεπτεμβρίου 2021 και ένθεν; Τα προβληματικά ζητήματα είναι πολλά για να τα παραθέσω σε αυτήν την πρώτη μας συνεδρίαση. Ωστόσο πιστεύω ότι έχετε την τεχνογνωσία να μας απαντήσετε για όλα τα ζητήματα που τέθηκαν, αναπτυξιακά, οικονομοτεχνικά, συμβάσεων, εργασιακά, οικονομικά, πτωχευτικού δικαίου. Πως αλλιώς θα σας έδιναν οι υπόλοιποι Υπουργοί της Κυβέρνησης εν λευκώ επιταγή να υπογράψετε και να διαπραγματευτείτε όλους τους όρους και όλα τα ζητήματα της εξυγίανσης των Ναυπηγείων Ελευσίνας;

Για τις εξίσου προβληματικές διατάξεις του νομοσχεδίου, κ. Υπουργέ, που υπάρχουν στα υπόλοιπα άρθρα του σχεδίου νόμου θα επανέλθουμε στη συζήτηση κατ’ άρθρον κατά την αυριανή συνεδρίαση.

Ευχαριστώ, κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Μαμουλάκη.

Κυρίες και κύριοι συνάδελφοι, κάνοντας μια σύνθεση από τις προτάσεις και -εκτός και από τον Δήμαρχο Ελευσίνας που είπαμε νωρίτερα, με αφορμή την πρόταση του κυρίου Μπούρα- συμπληρωματικά καλούμε την ONEX, το Τεχνικό Επιμελητήριο Ελλάδος, το Βιοτεχνικό Επιμελητήριο Πειραιά, τις ΕΚΠΥ, το Ινστιτούτο Εργασίας της ΓΣΕΕ, την Πανελλήνια Ομοσπονδία Μετάλλου, το Συνδικάτο Μετάλλου και Ναυπηγικής Βιομηχανίας, το Σωματείο Εργαζομένων Ναυπηγείων Ελευσίνας, το Εργατικό Κέντρο Ελευσίνας, την Πανελλήνια Ομοσπονδία Συλλόγων Επιθεώρησης Εργασίας, το Οικονομικό Επιμελητήριο Ελλάδος, την ΕΣΕΕ, την ΚΕΔΕ, το Σωματείο Εργαζομένων του Καζίνο Πάρνηθας, την Πανελλήνια Ομοσπονδία Επισιτισμού-Τουρισμού και το Σωματείο Εργαζομένων Ναυπηγείων Σύρου για την δεύτερη συνεδρίαση και την ακρόαση των εξωκοινοβουλευτικών προσώπων.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Κύριε Πρόεδρε,θέλω να κάνω μια παρένθεση.Υπάρχει ένα κεφάλαιο ολόκληρο για τους Εσωτερικούς Ελεγκτές στις επιχειρήσεις. Παρακαλώ να καλέσουμε και την Ομοσπονδία Λογιστών Ελεγκτών.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Την έχετε προτείνει;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Δεν την έχω προτείνει, ήταν παράλειψη, την προτείνω τώρα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, την είπατε τώρα, παρακαλώ να την καλέσουμε και αυτή για αύριο και ώρα 13.00΄μ.μ., στην ακρόαση των φορέων.

Συνεχίζουμε με τον Ειδικό Αγορητή του Κινήματος Αλλαγής, κ. Απόστολο Πάνα για τη δική του ομιλία.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, δεν θα μπορούσα να ξεκινήσω την τοποθέτησή μου σχετικά με το σημερινό προς επεξεργασία σχέδιο νόμου πριν αναφερθώ στο μείζον πολιτικό θέμα που έχει δημιουργήσει η υπόθεση απόπειρας παραβίασης του απορρήτου των τηλεφωνικών επικοινωνιών του Προέδρου του ΚΙΝΑΛ, κ. Νίκου Ανδρουλάκη. Πρόκειται για μία πολύ σοβαρή υπόθεση, καθώς δεν επιχειρήθηκε να θιγεί μόνο η ιδιωτικότητα του κ. Ανδρουλάκη και το απόρρητο των επικοινωνιών του, που κατά το Σύνταγμα είναι απόλυτα απαραβίαστο, αλλά η υπόθεση αυτή αποκτά πλέον σαφή πολιτική διάσταση. Και αυτό γιατί παραβιάζεται ευθέως και άρθρο του Συντάγματος στο οποίο κατοχυρώνεται η ελεύθερη λειτουργία των πολιτικών κομμάτων και κατ’ επέκταση διακυβεύεται η ελεύθερη λειτουργία του δημοκρατικού πολιτεύματός μας.

Η μηνυτήρια αναφορά του Προέδρου μας επιβάλλεται να διερευνηθεί άμεσα από την Ελληνική Δικαιοσύνη γιατί αποτελεί μια σοβαρή ουσιαστική επίθεση στην ίδια τη Δημοκρατία μας. Αναμένουμε, λοιπόν, τις σχετικές απαντήσεις και στο ανάλογο αίτημα το οποίο κάναμε σήμερα σαν Κοινοβουλευτική Ομάδα και ευελπιστούμε ότι δεν θα υπάρξουν αντίστοιχες καταστάσεις απέναντι σε δημοσιογράφους, σε πολίτες αλλά και σε πολιτικούς αρχηγούς.

Επί του σχεδίου νόμου τώρα. Όπως είναι ήδη γνωστό τα Ναυπηγεία Ελευσίνας αποτελούν το δεύτερο μεγαλύτερο στη χώρα μας και διαθέτει μεταξύ άλλων δυνατότητες εξυπηρέτησης αναγκών ναυπήγησης και συντήρησης πλοίων του Πολεμικού Ναυτικού. Τα τελευταία χρόνια, με εξαίρεση ένα μικρό τμήμα του που ασχολείται με την παράδοση πυραυλακάτων στο Πολεμικό Ναυτικό, το ναυπηγείο με τους 600 εργαζόμενους βρίσκεται σε κατάσταση σχεδόν ολικής παύσης λειτουργίας και αυτό γιατί οι οφειλές του προς το Ελληνικό Δημόσιο, το Πολεμικό Ναυτικό, τον ΕΦΚΑ, τις τράπεζες, σύμφωνα με τις δηλώσεις του Υπουργού Ανάπτυξης και Επενδύσεων, ανέρχονται σε 440 εκατομμύρια ευρώ και με σχέδιο εξυγίανσης επιδιώκεται η διαγραφή περίπου του 50%, δηλαδή, αν δεν κάνω λάθος, περίπου στα 200 εκατομμύρια ευρώ.

Κεντρική θέση του ΠΑΣΟΚ-ΚΙΝΑΛ, είναι η ανάγκη ολικής επαναλειτουργίας του ναυπηγείου με όρους βιωσιμότητας. Τούτο, λοιπόν, είναι απαραίτητο τόσο για την τόνωση της εθνικής οικονομίας και της εθνικής ασφάλειας όσο και για την ενίσχυση της τοπικής και εθνικής οικονομίας και της απασχόλησης. Στο σημείο αυτό μάλιστα αξίζει να αναφερθεί πως το Πολεμικό Ναυτικό που αποτελεί έναν από τους πιστωτές των ναυπηγείων επιφυλάσσεται να προσυπογράψει την απομείωση των απαιτήσεών τους και για τον λόγο αυτό την ευθύνη αναλαμβάνει το Υπουργείο Ανάπτυξης και Επενδύσεων. Προς αποφυγή όποιας παρεξήγησης οφείλω να υπογραμμίσω πως για το ΠΑΣΟΚ-ΚΙΝΑΛ η εξυγίανση και επαναλειτουργία του ναυπηγείου είναι απολύτως απαραίτητη και αποτελεί κεντρικό σκοπό της πολιτικής μας. Ωστόσο το σχέδιο εξυγίανσης χρειάζεται να πληροί και ορισμένες προϋποθέσεις όπως, πρώτον, να είναι βιώσιμο, δεύτερον, να υπηρετεί το δημόσιο συμφέρον, να εξασφαλίζει σε λογικό χρόνο την καταβολή των δεδουλευμένων και των αποζημιώσεών τους στους εργαζόμενους, καθώς και να διασφαλίζει τις θέσεις εργασίας και τη συλλογική σύμβαση εργασίας.

Παρόλα αυτά, στο κατατεθέν νομοσχέδιο προβλέπονται ενδεικτικοί όροι της συμφωνίας εξυγίανσης, με την οποία μέρος του ενεργητικού και παθητικού του ναυπηγείου μεταβιβάζεται σε δύο νέες εταιρείες, ενώ το υπόλοιπο μη μεταβιβαζόμενο ενεργητικό και παθητικό παραμένει στις Ναυπηγικές και Βιομηχανικές Επιχειρήσεις Ελευσίνας. Επιπλέον το μη μεταβιβαζόμενο ενεργητικό, όπως ορίζεται στην παράγραφο 21 του άρθρου 2, ρευστοποιείται από ειδικό εντολοδόχο και το προϊόν που προκύπτει από την ρευστοποίηση του μη μεταβιβαζόμενου ενεργητικού αξιοποιείται προς ικανοποίηση των απαιτήσεων του μη μεταβιβαζόμενου παθητικού.

Καθότι, λοιπόν, ο χρόνος μας είναι κάπως περιορισμένος, θα ήθελα να εστιάσω στα προβληματικά σημεία του υπό συζήτηση νομοσχεδίου ή αλλιώς «Συμφωνία Εξυγίανσης».

Αρχικά, λοιπόν, ως προς τα εργασιακά και την αποπληρωμή δεδουλευμένων των εργαζομένων, η οποία ανάγεται σε αόριστο χρονικό σημείο και συγκεκριμένα το συντομότερο δυνατόν μετά την ανάληψη ικανού αριθμού έργων και κατά την απόλυτη κρίση του νέου ιδιοκτήτη, εδώ λέτε ότι «εφάπαξ ή αναλογικά, με κριτήριο το είδος και το ύψος των συμβάσεων που θα ανατεθούν από το Πολεμικό Ναυτικό». Επομένως ουσιαστικά η αποπληρωμή των οφειλομένων αποδοχών εναπόκειται στη διακριτική ευχέρεια των νέων εταιρειών. Στην ίδια παράγραφο τι σημαίνει «το συντομότερο δυνατό»;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν προλάβαμε, τώρα τα φτιάξαμε.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Τι σημαίνει ικανός αριθμός έργων, πόσα είναι αυτά και ποιου ύψους; Είναι, λοιπόν, αόριστη η συγκεκριμένη πρόβλεψη. Επίσης, στο ίδιο άρθρο θα έπρεπε να τεθεί και συγκεκριμένο απώτατο χρονικό όριο αποπληρωμής και επίσης, να υπάρξει και 6 μήνες από την ημερομηνία υλοποίησης των μεταβιβάσεων.

Επίσης, κ. Υπουργέ, από διάφορα δημοσιεύματα διαχέεται η πληροφορία ότι οι εργαζόμενοι με αποφάσεις τους σε γενικές συνελεύσεις, έχουν εγκρίνει σε ποσοστό 99,7% το σχέδιο εξυγίανσης που τους παρουσιάστηκε από τον Διευθύνοντα Σύμβουλο της ONEX. Εδώ, γιατί δεν κατατίθεται ως παράρτημα του σχεδίου νόμου, η διμερής συμφωνία εργαζομένων και ONEX με την οποία, όπως διαχέεται, η ONEX εγγυάται την επαναπρόσληψη των εργαζομένων και την απασχόληση επιπλέον 1.400 εργαζομένων μετά τα τρία χρόνια επαναλειτουργίας του ναυπηγείου;

Τώρα, ως προς το σύνολο των υποχρεώσεων των Ναυπηγικών και Βιομηχανικών Επιχειρήσεων Ελευσίνας προς το ελληνικό Δημόσιο και το Υπουργείο Εθνικής Άμυνας, μεταφέρεται και αναλαμβάνεται από την ONEX και αποπληρώνεται άτοκα μετά την ημερομηνία ολοκλήρωσης των μεταβιβάσεων, σταδιακά και σε χρονικό διάστημα 30 ετών, με παρακράτηση ροών από τα έργα που θα αναλαμβάνουν ως εξής. Πρώτον, μέχρι ποσοστού 2% επί της καθαρής αξίας του τιμήματος των εγχώριων συμβάσεων έργου που αναλαμβάνει η εν λόγω ανώνυμη εταιρεία και δεύτερο, μέχρι ποσοστού 1% επί της καθαρής αξίας του τιμήματος των συμβάσεων έργου εξωτερικού που αναλαμβάνονται από την ONEX ή τρίτον με καταβολή μετρητών. Κατ’ ελάχιστο η ONEX ELEFSIS Naval Maritime ΑΕ οφείλει να αποδώσει σε ικανοποίηση της ως άνω αναδεχόμενης οφειλής ποσό τουλάχιστον ίσο με το ποσό ανάκτησης, και σε κάθε περίπτωση όχι λιγότερο από 15 εκατομμύρια ευρώ, τα οποία σήμερα, εδώ, διορθώσατε στα 20εκατομμύρια ευρώ, υπολογιζόμενο πάντα με τις παρούσες αξίες. Σχετικά με την παραπάνω ρύθμιση και γνωρίζοντας πως υπάρχουν αντιδράσεις από το Πολεμικό Ναυτικό, αλλά και από το Υπουργείο Εθνικής Άμυνας ζητάμε να μάθουμε την ερμηνεία του τι σημαίνει πρακτικά το «με την καταβολή μετρητών».

Επιπλέον, ουσιαστικά ζητάτε να συμφωνήσουμε πως οι νέες εταιρείες θα πληρώνουν όποτε θέλουν -και αν θέλουν- κάποιο ποσό έναντι της αναδεχόμενης οφειλής. Κύριε Υπουργέ, κυρίες και κύριοι συνάδελφοι, σύμφωνα με το άρθρο 2 που χαρακτηριστικά έχει τον τίτλο «Ενδεικτικό περιεχόμενο συμφωνίας εξυγίανσης», αναφέρεται πως στη «Συμφωνία Εξυγίανσης» της ΝΒΕΕ ΑΕ, περιλαμβάνονται ενδεικτικά και όχι περιοριστικά οι εξής όροι, οι οποίοι δύνανται να εξειδικεύονται περαιτέρω στη «Συμφωνία Εξυγίανσης» από τα συμβαλλόμενα μέρη.

Σε «απλά ελληνικά», αναφέρει πως η «Συμφωνία Εξυγίανσης» στην πραγματικότητα δεν έρχεται ενώπιον της Βουλής καθώς τελικά θα μπορεί να περιλαμβάνει οποιουσδήποτε όρους εκτός από αυτούς που ενδεικτικά μόνο αναφέρονται στο νομοσχέδιο. Το γεγονός αυτό, όπως πολύ εύκολα μπορεί κανείς να αντιληφθεί, είναι ιδιαίτερα προβληματικό καθώς δίνεται «λευκή επιταγή» στον Υπουργό -στον εκάστοτε Υπουργό- ώστε να υπογράψει κάθε πιθανό όρο, ακόμα και με απολύτως ουσιαστικές παραμέτρους της συμφωνίας. Στην περίπτωση δε, που η τελική συμφωνία έχει όρους με τους οποίους θα διαφωνούμε, ο Υπουργός και η Κυβέρνηση θα επικαλούνται και την τυχόν θετική μας ψήφο στο υπό συζήτηση νομοσχέδιο.

Θα ήθελα στο τέλος να επαναλάβω πως η ανασυγκρότηση και επαναλειτουργία της ναυπηγοεπισκευαστικής βιομηχανίας της χώρας μας είναι στρατηγικό ζητούμενο και βασική πολιτική θέση της παράταξής μας. Η Ελλάδα είναι παγκόσμια ναυτική δύναμη και μπορεί να αποτελέσει τον βασικό πελάτη των ελληνικών ναυπηγείων εφόσον αυτά επαναλειτουργήσουν με αξιοποίηση των δυνατοτήτων τους ούτος ώστε να είναι ανταγωνιστικά ως προς την ποιότητα, τους χρόνους εκτέλεσης και τις τιμές.

Το ΠΑΣΟΚ-ΚΙΝΑΛ λοιπόν, επιμένει στη διαφάνεια, στην ουσιαστική συζήτηση και στους καθαρούς όρους οποιασδήποτε συμφωνίας γίνεται. Επομένως, λοιπόν, σας καλώ -και είναι ένα μεγάλο ερώτημα το οποίο έχουμε- να μας εξηγήσετε τον λόγο για τον οποίο δεν φέρνετε ολόκληρη τη «Συμφωνία Εξυγίανσης» στη Βουλή ώστε γνωρίζοντας τους όρους της να συμφωνήσουμε ή να διαφωνήσουμε σε αυτή. Υπάρχουν ασφαλώς και άλλα σημεία τα οποία δύνανται να υπάρξουν προς συζήτηση και στα οποία θα αναφερθώ κατά την αυριανή συνεδρίαση της Επιτροπής μετά την ακρόαση των φορέων.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κ. Πάνα και συνεχίζουμε δίνοντας τον λόγο στον Ειδικό Αγορητή του Κομμουνιστικού Κόμματος, κ. Χρήστο Κατσώτη.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ,κύριε Πρόεδρε.

Κύριοι Υπουργοί, κύριοι Βουλευτές, η εξέλιξη των ναυπηγείων στη χώρα μας, κατά την άποψη του ΚΚΕ είναι αποτέλεσμα της ενσωμάτωσης της Ελλάδας στην ΕΕ και της πολιτικής όλων των Κυβερνήσεων. Αυτές οδήγησαν τη ναυπηγοεπισκευαστική βιομηχανία σε πορεία διάλυσης με οδυνηρές συνέπειες σε βάρος των εργαζομένων, των παραγωγικών δυνατοτήτων της χώρας, την ώρα που οι Έλληνες εφοπλιστές που απολαμβάνουν μεγάλα προνόμια από το αστικό κράτος κτίζουν εκατοντάδες καράβια στα ασιατικά ναυπηγεία. Ενώ ο ελληνόκτητος στόλος αναπτύσσεται ραγδαία -173 παραγγελίες νέων πλοίων φέτος, 104 πέρυσι- την ίδια στιγμή απαξιώνεται ραγδαία η ναυπηγοεπισκευαστική βιομηχανία στη χώρα μας στη ζώνη Περάματος, στον Σκαραμαγκά, Ελευσίνα, στο Νεώριο, στα Ναυπηγεία Χαλκίδας. Είναι γνωστό ότι το 1990 δούλευαν 10.000 περίπου εργαζόμενοι ενώ σήμερα υποαπασχολούνται ελάχιστοι με μειωμένους μισθούς, ελαστικές εργασιακές σχέσεις, απλήρωτοι για μεγάλο χρονικό διάστημα, καταδικάζοντας τις οικογένειές τους σε φτώχεια και δυστυχία.

Στα Ναυπηγεία Ελευσίνας, σε αυτό το διάστημα, απασχολούνται περίπου 600 εργαζόμενοι και για την ακρίβεια, 597 με σχέση εργασίας αορίστου χρόνου. Η μισθοδοσία τους καλύπτεται κατά 70% από το Πολεμικό Ναυτικό και το υπόλοιπο 30% από την εταιρεία, το οποίο εδώ και πέντε χρόνια δεν καταβάλλεται.

Από το 2015, που το Πολεμικό Ναυτικό αποφάσισε μέσω συμφωνίας, διάρκειας 29 μηνών, να χρηματοδοτεί το 70% όλων των οφειλών των ναυπηγείων, δηλαδή πληρωμή εργαζομένων, οφειλές στο δημόσιο, ΔΕΗ κ.λπ., μέχρι και σήμερα δίνονται οικονομικές παρατάσεις στο εν λόγω πρόγραμμα με σκοπό την αποπεράτωση των δύο του τορπιλακάτων 6 και 7. Η τελευταία παράταση ήταν εξάμηνης διάρκειας και έληξε τον Ιούνιο του 2022.

Το Σεπτέμβρη του 2021, το Σωματείο προχώρησε σε συνέλευση προκειμένου να εγκριθεί η συμφωνία με την νέα εργοδότρια εταιρεία την ONEX. Εκεί εγκρίθηκε, με οριακή πλειοψηφία, η συμφωνία που προέβλεπε ότι θα κουρευτούν τα δεδουλευμένα, δηλαδή το 30% της εταιρείας προς τους εργαζόμενους που οφείλονται κάτι το οποίο υπάρχει τελικά και στο νομοσχέδιο.

 Η εργοδοσία, μέσω των ανθρώπων της, διακινεί την πληροφορία -και σήμερα το είπε ο κ. Λιάκος- ότι η συμφωνία έχει εγκριθεί με τις υπογραφές του 99% των εργαζομένων. Αυτό είναι ψευδές. Αυτό που υπέγραψαν τότε οι εργαζόμενοι, είναι η αποδοχή για τα χρήματα που τους οφείλονται κι όχι για το κούρεμα αυτών και για τους άλλους όρους της συμφωνίας. Βέβαια η ενημέρωση που έγινε τότε προς τους εργαζόμενους για να αποσπάσουν αυτήν την έγκριση ήταν ότι το νομοσχέδιο θα ερχόταν άμεσα για ψήφιση στη Βουλή, το οποίο σημαίνει θα έχαναν 2 ή 3 μήνες.

Ωστόσο, το νομοσχέδιο ήρθε τώρα, μετά από 10 μήνες και αναμένεται να ψηφιστεί στην Ολομέλεια το Σεπτέμβρη. Άρα, μιλάμε για κούρεμα κ. Υπουργέ, ενός χρόνου σε δεδουλευμένα των εργαζομένων. Αυτό προβλέπετε στο άρθρο 2, παράγραφο 11 εδάφιο β΄ του νομοσχεδίου και αυτό είναι απαράδεκτο. Όλα αυτά και πολλά ακόμη επιβεβαιώνουν για ποιο λόγο η «Συμφωνία Εξυγίανσης» έρχεται με τη μορφή του νομοσχεδίου και όχι με τη συνήθη διαδικασία του δικαστηρίου. Ο λόγος είναι ότι προβλέπονται τερατώδεις εξαιρέσεις, ακόμα και από αυτήν την πετσοκομμένη εργατική νομοθεσία.

Ουσιαστικά, τόσο στην περίπτωση των Ναυπηγείων Ελευσίνας όσο και των Ναυπηγείων Σκαραμαγκά αλλά και της «Λάρκο», φτιάχνεται ένα εργατικό δίκαιο «κατά περίπτωση» και «κατά επιχείρηση» σύμφωνα με τις απαιτήσεις των επενδυτών. Το νομοσχέδιο συνεπώς δεν είναι απαράδεκτο μόνο για στους εργαζόμενους στα Ναυπηγεία Ελευσίνας, είναι απαράδεκτο συνολικά για την εργατική τάξη, αφού λειτουργεί ως πιλότος και οδηγός, για επέκταση και γενίκευση τέτοιων εργασιακών μοντέλων.

Το νομοσχέδιο περιέχει, έκτος από το κούρεμα των δεδουλευμένων ενός χρόνου, εκτρωματικές διατάξεις που προβλέπουν τα εξής. Πρώτον, την απόλυση όλων των εργαζομένων όπως στο Σκαραμαγκά. Μιλάτε για διασφάλιση των θέσεων εργασίας, όμως στο νομοσχέδιο δεν υπάρχει καμία δέσμευση για την επαναπρόσληψη όλων των εργαζομένων. Ακόμη και ένα μέρος αυτών αν επαναπροσληφθεί προκειμένου να λειτουργήσουν οι νέες εταιρείες, δεν υπάρχει καμία απολύτως δέσμευση πως αυτό θα γίνει με τους εργασιακούς όρους και τα δικαιώματα που είχαν μέχρι σήμερα. Μάλιστα, ακόμη και την προϋπηρεσία την υπολογίζεται μέχρι της 30/6/ 2021, δηλαδή διαγράφεται προϋπηρεσία ενός έτους.

Δεύτερο, πέρα από τα δεδουλευμένα που κουρεύονται, για τα υπόλοιπα δεν υπάρχει καμία δέσμευση τόσο για τον τρόπο όσο και τον χρόνο της καταβολής τους. Το μόνο που κάνει το νομοσχέδιο στο άρθρο 11, είναι να δίνει κάτι αόριστες υποσχέσεις, όπως το ότι θα πληρωθούν «το συντομότερο δυνατόν». Βέβαια αφαιρέσατε τη φράση αφού ο νέος επενδυτής αναλάβει «ικανό αριθμό έργων στο πλαίσιο της συνεργασίας με το Πολεμικό Ναυτικό» με την νομοθετική βελτίωση. Αξίζουν συγχαρητήρια σε αυτόν που το σκέφτηκε. Δεν μπορεί να το καταλάβει κανείς πως σκέφτηκε κάποιος νους μια τέτοια ρύθμιση. Ωστόσο θεωρώ ότι αυτή η ρύθμιση ακόμα και με την νομοτεχνική βελτίωση δεν διασφαλίζει την καταβολή των κόπων των εργαζομένων.

Τρίτον, οι απαιτήσεις των εργαζομένων αποχαρακτηρίζονται και δεν θεωρούνται πλέον εργατικές. Ήτοι, εξομοιώνονται με αυτές οποιουδήποτε πιστωτή και με ότι αυτό συνεπάγεται για την ικανοποίησή τους. Το να αποχαρακτηρίζεται μια απαίτηση και από εργατική να θεωρείται απλά ενοχική έχει τεράστιες επιπτώσεις ως προς τον τρόπο και τις διαδικασίες ικανοποίησης τους. Ιδιαίτερα αν τεθεί ζήτημα κατάταξης έναντι των υπολοίπων μισθωτών .

Τέταρτον, αν κάποιος εργαζόμενος θελήσει, όπως έχει το δικαίωμα, να διεκδικήσει το σύνολο όσων του οφείλονται μπορεί να το κάνει από το μη μεταβιβαζόμενο ενεργητικό της παλιάς εταιρείας που δεν φτάνει σε καμία περίπτωση. Αποτέλεσμα; Σύμφωνα με τον νόμο αυτές οι απαιτήσεις διαγράφονται ολοσχερώς. Για όλα τα παραπάνω καταργείτε ακόμη και τη δική σας νομοθεσία με το να μην θεωρείτε τις νέες εταιρείες ως διάδοχες εταιρείες της παλιάς.

Πέμπτον, προβλέπονται και άλλες ευνοϊκές διατάξεις προς τον επενδυτή για την καταβολή των οφειλών σε ασφαλιστικά ταμεία, δημόσιο κ.λπ., και ενώ έναν αυτοαπασχολούμενο ή ένα λαϊκό νοικοκυριό το κυνηγάτε ανελέητα, εδώ κάνετε ευκολίες πληρωμής.

 Το ΚΚΕ δεν πρόκειται να συναινέσει σε αυτό το κυβερνητικό έκτρωμα, όπως το χαρακτηρίζουμε. Άλλωστε ήταν η Κυβέρνηση του ΣΥΡΙΖΑ, που δεν γνωρίζω τη θέση που παίρνει σήμερα, η οποία αποτέλεσε τον πρώτο «ντίλερ» της ONEX. Καλούμε τους εργαζόμενους να δυναμώσουν τον αγώνα τους, να μην δεχτούν τετελεσμένα και εκβιασμούς, να διεκδικήσουν τα δικαιώματα και τις δουλειές τους, βάζοντας στο επίκεντρο το ζήτημα και τις προϋποθέσεις για τη λειτουργία των ναυπηγείων με κριτήριο τις λαϊκές ανάγκες και όχι τα κέρδη των επενδυτών που έχουν οδηγήσει στη σημερινή κατάσταση. Εξάλλου, ο Ταβουλάρης που ήταν μέχρι τώρα ιδιοκτήτης των ναυπηγείων ιδιώτης ήταν και αυτός. Οι εργαζόμενοι σε αναστάτωση, δεν συμμερίζονται καθόλου το πανηγυρικό κλίμα που προσπαθεί να διαμορφώσει η Κυβέρνηση και κάποιοι καλοθελητές. Αυτό προκύπτει τόσο από την επαφή που έχει μαζί τους το κόμμα μας, όσο και από τα ίδια τα σχόλια που υπήρξαν στη διαβούλευση του νομοσχεδίου, 55 σχόλια υπέρ και 105 αρνητικά, των ίδιων των εργαζόμενων.

Όσο ο κλάδος της ναυπηγικής βιομηχανίας συνεχίζει να υπηρετεί τα συμφέροντα των, κάθε φορά, επενδυτών και όσο είναι στο κέντρο της οξυμένης αντιπαράθεσης των ισχυρών ανταγωνισμών, η κατάσταση στα ναυπηγεία θα χειροτερεύει. Μην ξεχνάμε πως το τελευταίο διάστημα έχουν οξυνθεί οι γενικότεροι ανταγωνισμοί που αφορούν και τα επικίνδυνα γεωστρατηγικά παιχνίδια. Όλοι αυτοί θέλουν και τη ναυπηγική βιομηχανία πλήρως προσαρμοσμένη στα δικά τους σχέδια και συμφέροντα. Δεν είναι καθόλου τυχαίο ότι προχθές, ημέρα κατάθεσης του νομοσχεδίου στη Βουλή, ο Εισηγητής της ΝΔ, κ. Λιάκος, αντί να πάει να ενημερώσει τους εργαζόμενους πήγε να συζητήσει το νομοσχέδιο με τα στελέχη της αμερικανικής πρεσβείας. Να, λοιπόν, ποια είναι τα σχέδιά σας για το ναυπηγείο. Υπεργολάβοι των ιμπεριαλιστικών συμμαχιών της χώρας.

Το ΚΚΕ πιστεύει ακράδαντα ότι τα ναυπηγεία μπορούν να λειτουργήσουν προς όφελος της κοινωνίας και των εργαζομένων που δουλεύουν σε αυτά. Στη χώρα μας, λόγω γεωγραφικής θέσης και έμπειρου εργατικού δυναμικού, υπάρχουν όλες οι προϋποθέσεις για να αναπτυχθεί και να δουλέψει ο κλάδος. Το εμπόδιο είναι ο καπιταλιστικός δρόμος παραγωγής που έχει ως μοναδικό κριτήριο το κέρδος του καπιταλιστή ιδιώτη και την ανταγωνιστικότητά του σε σχέση με άλλους ομίλους. Για αυτό το λόγο υπάρχει αναρχία στην παραγωγή, ένταση της εκμετάλλευσης, αδυναμία ύπαρξης και γενικού κεντρικού σχεδιασμού. Αυτόν τον δρόμο πρέπει να αμφισβητήσουμε και να ανατρέψουμε και αυτόν προτείνουμε εμείς στους ίδιους τους εργαζόμενους. Σε μια τέτοια πορεία και προοπτική, με μια νέα κοινωνική οργάνωση παραγωγής των υπηρεσιών που καταργεί την εκμετάλλευση ανθρώπου από άνθρωπο, με την κοινωνικοποίηση των βασικών και συγκεντρωμένων μέσων παραγωγής, μαζί και των ναυπηγείων, οι εργάτες στην ναυπηγική βιομηχανία θα μπορούν να απολαμβάνουν τους κόπους του ιδρώτα τους, θα δουλεύουν γι’ αυτούς και τα παιδιά τους και όχι για τους καπιταλιστές, όπως κάνουν τώρα.

Σε μια τέτοια κατεύθυνση, με την εργατική τάξη στο τιμόνι της εξουσίας, με εργατικό έλεγχο και ηγετικό σχεδιασμό θα μπορεί να λειτουργήσει για τα εργατικά λαϊκά συμφέροντα ο ενιαίος φορέας ναυπηγικής βιομηχανίας σε ένα πλούσιο τόπο, όπως είναι η Ελλάδα, όχι μόνο γεωγραφικά, στρατηγικά, αλλά κυρίως από την άποψη των πλούσιων οικονομικών πόρων και πηγών, που σήμερα κατασπαταλούνται και μένουν αναξιοποίητα ή εκχωρούνται σε εγχώρια και ξένα μονοπωλιακά συμφέροντα. Αυτά «βαραίνουν» στο νομοσχέδιο παρότι υπάρχουν και άλλα άρθρα στα οποία θα αναφερθούμε εκτενέστερα στην αυριανή συζήτηση.

Ωστόσο, θα ήθελα να παραμείνω στο άρθρο 9, που με το επιχείρημα της Covid και των συνεπειών στη λειτουργία του καζίνο Πάρνηθας, νομοθετείται σειρά απαλλαγών από την εταιρεία, η οποία εδώ και 11 χρόνια επιβάλλει μόνιμα και μονομερώς την εκ περιτροπής εργασία στους εργαζόμενους μειώνοντας τις αποδοχές τους. Το γνωρίζετε αυτό κ. Υπουργέ; Γνωρίζεται για την επιβολή της εκ περιτροπής εργασίας και την μείωση του εισοδήματος των εργαζομένων;

Με τις διατάξεις του άρθρου 9 προβλέπεται να μην επιδοθούν υποχρεώσεις καταβολής του οριζόμενο χρηματικού ποσού προς την Περιφέρεια Αττικής, τον φορέα διαχείρισης του Εθνικού Δρυμού Πάρνηθας και για τα διαστήματα πλήρους διακοπής λειτουργίας της επιχείρησης και για τα υπόλοιπα διαστήματα, θα περιορίζεται κατά 50%. Επίσης, για το 2020, 2021 και 2022 θα είναι μηδενική αναπροσαρμογή του ποσού που καταβάλλεται προς το φορέα διαχείρισης Εθνικού Δρυμού Πάρνηθας. Βέβαια, η εταιρεία στο καζίνο της Πάρνηθας πήρε και τις υπόλοιπες ρυθμίσεις που έγιναν για τις υπόλοιπες εταιρείες. Όλες, λοιπόν, αξιοποιήθηκαν από την εταιρία και τώρα της δίνετε και αυτό, ενώ εδώ και 11 χρόνια έχει τη μονομερή εκ περιτροπής εργασίας στους εργαζόμενους.

Για τα υπόλοιπα άρθρα θα μιλήσουμε αύριο. Είναι ορισμένα για τα οποία δεν θα πούμε «κατά», ωστόσο όμως επειδή το Ναυπηγείο Ελευσίνας είναι αυτό που βαραίνει στο νομοσχέδιο, εμείς ψηφίζουμε κατά του νομοσχεδίου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κ. Κατσώτη. Έχει ζητήσει τον λόγο για κάποιες διευκρινίσεις ο Εισηγητής της Πλειοψηφίας, κ. Λιάκος. Παρακαλώ, έχετε τον λόγο

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας)**: Κύριε Πρόεδρε, τις διευκρινίσεις αυτές θέλω να τις κάνω επειδή ο συνάδελφος αναφέρθηκε στο όνομά μου.

Αρχικά να τονίσω πως αντιλαμβάνομαι τη σύγχυση που υπάρχει στο Κομμουνιστικό Κόμμα, καθώς σε δύο πράγματα τα οποία φέρονταν ως πρωταγωνιστές, αυτήν τη στιγμή -και όχι μόνο- η παρούσα Κυβέρνηση έχει αποδείξει το αντίθετο, καθώς πάντα έχει ως προτεραιότητα τον εργαζόμενο. Δεν είπα ποτέ ότι το 99,7% των εργαζομένων ψήφισε υπέρ της συμφωνίας και θα το δείτε και στα πρακτικά. Αυτό που είπα είναι ότι το 99,7% των εργαζομένων υπερψήφισε να «παγώσει» και να θεωρείται η 30η Σεπτεμβρίου του 2021 ως η τελευταία μέρα, έτσι ώστε να φτιαχτεί το business plan της εταιρείας η οποία θέλει να επενδύσει. Άρα είναι επαγωγικός συλλογισμός. Από τη στιγμή που οι εργαζόμενοι ψήφισαν αυτό το πράγμα, προφανώς εμπιστεύονται αυτήν την εταιρεία. Απλή λογική είναι.

Δεύτερο, προφανώς πήγα και έκανα μια συζήτηση με την αμερικανική εταιρεία. Δεν ήξερα πως έχουμε ενοχοποιήσει τη συζήτηση με τις πρεσβείες. Τα χρήματα τα οποία θα επενδυθούν είναι από την DFC, που είναι αμερικανικών συμφερόντων. Προφανώς πήγα για να συζητήσω με τους ανθρώπους οι οποίοι εμπιστεύτηκαν την περιοχή της Δυτικής Αττικής να επενδύσουν και να στηρίξουν την τοπική οικονομία. Αν έχετε κάποια σχέση εσείς π.χ. με κάποια άλλη πρεσβεία – δεν θα πω συγκεκριμένα – ευχαρίστως να φέρετε και εσείς κάποια κονδύλια και, από εκεί και πέρα, να πάμε σε αυτούς τους ανθρώπους. Η εξωστρέφεια είναι ό,τι καλύτερο μπορούμε να έχουμε. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ ):** Κύριε πρόεδρε, ο συνάδελφος δεν κατάλαβε καλά την τοποθέτησή μου. Αυτό που λέμε είναι ότι τώρα αφαιρεί από τους εργαζόμενους αποδοχές δέκα μηνών. Αυτή είναι η ιστορία. Κάτι τέτοιο δεν ψήφισαν εργαζόμενοι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Εντάξει κ. Κατσώτη, θα επανέλθουμε στο θέμα αυτό και στην αυριανή συνεδρίαση. Συνεχίζουμε τη συζήτηση δίνοντας τον λόγο στον Ειδικό Αγορητή της Ελληνικής Λύσης, κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ)**: Ευχαριστώ πολύ, κύριε Πρόεδρε.

Το νομοσχέδιο, με τα άρθρα 1 έως 4, στην ουσία περιλαμβάνει την χωρίς αντίτιμο σύμβαση παραχώρησης των Ναυπηγείων Ελευσίνας, κάτι που ασφαλώς δεν μπορεί να θεωρηθεί εξυγίανση, αφού οι υποχρεώσεις μένουν παρότι διαγράφεται μεγάλο μέρος τους. Το «αντίτιμο» είναι η λειτουργία και οι μελλοντικές εργασίες του ναυπηγείου, οι οποίες σε μεγάλο βαθμό εξαρτώνται από αυτές που θα δοθούν από το Πολεμικό μας Ναυτικό. Άρα ο επενδυτής προσφέρει τη διοίκηση και τις όποιες πρόσθετες εργασίες που δεν έχουν ποσοτικοποιηθεί. Στα θετικά του επενδυτή μπορεί να θεωρηθεί η μέχρι σήμερα λειτουργία των μικρότερων Ναυπηγείων της Σύρου, όπου επίσης εκεί υπήρξε μεγάλη διαγραφή των υποχρεώσεων.

Στα υπόλοιπα άρθρα της σύμβασης, 5 έως 12, υπάρχουν διάφορες διατάξεις όπως για τα εξής. Πρώτον, για τη δημιουργία κοινόχρηστων έργων υποδομής παραθεριστικού τουριστικού χωριού εντός σχεδίων πόλεως, δεύτερον για την υποχρέωση δημοσίευσης οικονομικών καταστάσεων μικρών εταιρειών, τρίτον για την κατάργηση των ενδιάμεσων εκπτώσεων και τη ρύθμιση των υποχρεώσεων της «Ελληνικά Τουριστικά Ακίνητα ΑΕ» η οποία λειτουργεί το καζίνο της Πάρνηθας και έχει κόστος για το Δημόσιο, όπως αναφέρεται, χωρίς όμως να υλοποιείται από το ΓΛΚ, τέταρτον, για την ακύρωση τουριστικών αγορών καθώς επίσης για την έρευνα.

Τέλος, τα άρθρα 13 έως 17 αφορούν ρυθμιστικές διατάξεις για το επάγγελμα του Εσωτερικού Ελέγχου, κάτι που φυσικά υπάρχει ήδη αλλά συμπληρώνεται όπως για παράδειγμα με το Μητρώο Εσωτερικών Ελεγκτών, με κανόνες Εσωτερικού Ελέγχου και με τη θέσπιση κώδικα δεοντολογίας.

Σχετικά με το μέρος που αφορά τα Ναυπηγεία της Ελευσίνας, είμαστε ανέκαθεν υπέρ της λειτουργίας όλων των ναυπηγείων της χώρας, ενώ από την πρώτη στιγμή αναφερόμαστε στο ναυτιλιακό σύμπλεγμα, στη σημασία της ναυπηγοεπισκευαστικής ζώνης και στην βαριά βιομηχανία της Ελλάδας που είναι τα ναυπηγεία, έχοντας αφιερώσει ένα μεγάλο μέρος του προγράμματός μας. Ασφαλώς και πρέπει να λειτουργήσουν, η Ελλάδα έχει πολλές δυνατότητες και παρά το μικρό πληθυσμιακό της μέγεθος η ελληνική ναυτιλία είναι η νούμερο 1 στον πλανήτη. Εντούτοις, δεν μπορούμε να λειτουργούμε με ευχολόγια. Θυμίζω πως ο Υπουργός Ανάπτυξης υποσχόταν τη λειτουργία της Ελληνικής Βιομηχανίας Ζάχαρης, λέγοντας τότε πως είχε βρει επενδυτή δηλώνοντας αργότερα πως δεν ήταν εφικτό μιας και ο επενδυτής είχε «μαύρες» επιταγές και «δεν μπορούσε να βρει κορόιδα να την πουλήσει».

Δεν πρέπει να συμβεί κάτι ανάλογο με τα ναυπηγεία μας τα οποία είναι σε θέση όχι μόνο να επισκευάζουν πλοία αλλά επιπλέον να κατασκευάζουν μηχανήματα. Ως εκ τούτου, το σημαντικότερο είναι να υπάρχει επενδυτής, να έχει αποδεδειγμένα χρήματα, να γνωρίζει τη δουλειά, να είναι σε θέση να προσελκύει πελάτες καθώς επίσης να είναι σωστός απέναντι στους εργαζόμενους, οι οποίοι αποτελούν μεγάλο κεφάλαιο για τον κλάδο και τη χώρα με δεδομένη την τεχνογνωσία τους. Διαφορετικά, θα φύγουν σε άλλες χώρες και αυτοί όπως γίνεται -και το βλέπουμε- με τα Ναυπηγεία της Τουρκίας.

 Εάν τα έχει εξασφαλίσει όλα αυτά ο Υπουργός, τότε θα υπερψηφίσουμε το νομοσχέδιο, εάν όχι πολύ φοβόμαστε ότι θα μπλέξει πολύ σοβαρά τόσο ο ίδιος όσο και η

χώρα μας. Εν πρώτοις, θα καταθέσουμε στα πρακτικά το επενδυτικό πλάνο των ναυπηγείων, έτσι όπως δημοσιεύτηκε στον τύπο για να επιβεβαιωθεί από τον Υπουργό. Επιπλέον θα καταθέσουμε μια επιστολή του Συνδυασμού Εργαζομένων με ημερομηνία 14/7/2022, μια σχετική ερώτηση του Προέδρου της Ελληνικής Λύσης από τις 30/6/2022 που δεν απαντήθηκε εντός της προθεσμίας που οφείλεται, μια επιστολή του Σωματείου Εργαζομένων από τις 21/6/2022, μια δεύτερη με την ίδια ημερομηνία και μια τελευταία του Συνδυασμού Εργαζομένων από τις 20/6/2022.

Εν προκειμένω, ο Υπουργός θα πρέπει να πάρει θέση σε όλα όσα θα καταθέσουμε και τα οποία δεν υπάρχει λόγος να επαναλάβουμε με την ομιλία μας, έστω στη διάρκεια των επόμενων Επιτροπών. Για ενημέρωση του, είχαμε μια συνάντηση εδώ στη Βουλή με τον επενδυτή μαζί με τον χρηματοπιστωτικό του σύμβουλο και ένα στέλεχος της DCY, όπου μας παρέδωσε το επιχειρηματικό σχέδιο για την Ελευσίνα. Επειδή όμως αναγράφει «άκρως απόρρητο» δεν μπορούμε να το καταθέσουμε, ούτε το έχουμε φυσικά δείξει πουθενά, άλλωστε είναι θεωρητικό και δεν έχει ιδιαίτερη σημασία από το είδαμε.

Ένα σημαντικό αριθμό αποτελούν τα 166 σχόλια της διαβούλευσης εξπρές, σημειώνοντας πως δεν είναι σωστό ο Υπουργός -που δεν έχει να παρουσιάσει τίμημα εξασφάλιση λειτουργίας και επενδύσεις- να υπόσχεται διασφάλιση των θέσεων εργασίας. Πόσω μάλλον χωρίς να γνωρίζουμε τους όρους και χωρίς να εξασφαλίζονται τα οφειλόμενα. Ούτε βέβαια να υπόσχεται 1.400 νέες θέσεις εργασίας- όπως θα καταθέσουμε στα πρακτικά-χωρίς να συγκεκριμενοποιεί από πού ακριβώς θα προέλθουν. Στην αρχή πάντως, η Αμερικανική Πρεσβεία που εμπλεκόταν στα Ναυπηγεία της Σύρου-όλοι το γνωρίζουμε- ήταν ευνοϊκή ως προς την ONEX, κάτι που δεν βλέπουμε πια. Αλήθεια, έχει λάβει εγγυητικές επιστολές ο Υπουργός για να μην έχουμε επανάληψη της ίδιας ιστορίας με την Ελληνική Βιομηχανία Ζάχαρης;

Σχετικά με τη σύμβαση, πρέπει αρχικά να επισημανθεί ότι το τίμημα για τη μεταβίβαση του ενεργητικού, είναι η ανάληψη και η αποπληρωμή των υποχρεώσεων. Δηλαδή η δέσμευση πληρωμής των οφειλών της υπάρχουσας εταιρείας των Ναυπηγείων Ελευσίνας, της NΒΕΕ. Επομένως, το ενεργητικό μεταβιβάζεται δωρεάν ενώ θα αποπληρωθεί μέρος των οφειλών προς τους εργαζομένους, μέσω των μελλοντικών εργασιών που θα πάρει λογικά από το δημόσιο, χωρίς να υπάρχει αναφορά σε ίδιους πόρους. Επομένως, οι εργαζόμενοι είναι όμηροι και θα υποχρεώνονται πιθανότατα να διαδηλώνουν -όπως συνέβη με την Eldorado Gold- και να διεκδικούν δεδουλευμένα και έργα. Στη συνέχεια, δεν είχε κάποια ευθύνη για την ενδιάμεση περίοδο έως τη μεταβίβαση. Επομένως, αυτές οι υποχρεώσεις παραμένουν στην ΝΒΕΕ, ενώ ο επενδυτής θα διαχειρίζεται τα ναυπηγεία;

 Όσον αφορά την εξυγίανση, δηλαδή, τη διαγραφή υποχρεώσεων θέλω να επισημάνω τα εξής. Πρώτον. Για οφειλές προς το δημόσιο και τα ασφαλιστικά ταμεία, στον e-ΕΦΚΑ κ.λπ., η ONEX ELEFSIS SHIPYARDS αναλαμβάνει την αποπληρωμή μόνο της βασικής οφειλής, πλην τόκων και προσαυξήσεων, που διαγράφονται κατά ποσοστό 100% ενώ η υποχρέωση παραμένει στην ΝBΕΕ και το ενδεχόμενο υπόλοιπο ικανοποιείται μέσω του προϊόντος ρευστοποίησης του μη μεταβιβαζόμενου ενεργητικού. Η υποχρέωση παραμένει στην NBEE, επίσης για οφειλές σε τράπεζες και λοιπούς πιστωτές, τους οποίους μόνο εξοφλεί η ONEX.

Δεύτερον. Το ποσόν της μη διαγραφόμενης βασικής οφειλής προς το δημόσιο, προς τα ασφαλιστικά ταμεία και οι φόροι, αποπληρώνονται σε 264 δόσεις - όπως κατά κάποιο τρόπο κάνει η ΝΔ με τα χρέη που έχει - ενώ η πρώτη δόση θα καταβληθεί μετά από 3 έτη, από την ημερομηνία καταχώρισης στο χρηματολόγιο.

Τρίτον. Οι υποχρεώσεις της NBΕΕ προς τους εργαζόμενους, με ημερομηνία υπολογισμού την 3.9.21, αναλαμβάνονται εξολοκλήρου από την ONEX ELEFSIS Naval Maritime. Όμως, όπως ήδη αναφέραμε, εξασφαλίζονται από τα έργα που παίρνουν τα ναυπηγεία. Αντίθετα, οι απαιτήσεις εργαζομένων που αφορούν, γεννήθηκαν ή σχετίζονται ενδεικτικά με μισθούς, δώρα που απορρέουν από τη σύμβαση, για το χρονικό διάστημα από 30.9.21, έως την ημερομηνία επικύρωσης, διαγράφονται ολοσχερώς.

Επιπλέον, οι εργαζόμενοι πρέπει να συμφωνήσουν με την NBΕΕ τη λύση και την κατάργηση της μεταξύ τους εργασιακής σχέσης, αφού οι νέες εταιρείες δεν αποτελούν διάδοχο εργοδότη και προφανώς, θα πρέπει να γίνουν νέες συμβάσεις με άγνωστους όρους. Επομένως, αυτό που λέει ο Υπουργός ότι δεν χάνεται καμία θέση εργασίας δεν ισχύει, αφού εάν οι νέοι όροι εργασίας δεν είναι ικανοποιητικοί δεν σημαίνει πως θα τους δεχθούν οι εργαζόμενοι. Δεν είναι υποχρεωμένοι άλλωστε.

Πέμπτον. Οι αποδοχές αποπληρώνονται από την ONEX ELEFSIS Naval Maritime εφάπαξ ή αναλογικά, με κριτήριο το είδος και το ύψος των συμβάσεων, που θα της ανατεθούν από το Πολεμικό Ναυτικό.

Έκτον. Οι υποχρεώσεις της NBΕΕ προς τη Cepal που διαχειρίζεται τα «κόκκινα» δάνεια της Alpha Bank, αναλαμβάνονται από την ONEX ELEFSIS SHIPYARDS, ενώ αποπληρώνονται σε συνολικά 36 συνεχείς εξαμηνιαίες ισόποσες χρεολυτικές δόσεις -μαζί με τον τόκο- κάτι που δεν γίνεται για τις οφειλές στο δημόσιο. Το ίδιο συμβαίνει με τις οφειλές προς την ΕΜΠΟΡΙΚΗ ΔΙΑΧΕΙΡΙΣΗΣ ΑΕ της Τράπεζας Επενδύσεων.

Έβδομο. Τμήμα υποχρεώσεων προς τους λοιπούς ανέγγυους πιστωτές, προς τους Οργανισμούς και τις Εταιρείες Κοινής Ωφελείας και Νομικά Πρόσωπα Δημοσίου Δικαίου, μεταξύ των οποίων, προς την ΤΕΧΝΙΚΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ ΑΕ , αγνώστων λοιπών στοιχείων, αναλαμβάνονται από την ONEX ELEFSIS SHIPYARDS.

Όγδοο. Για την ενδιάμεση περίοδο έως την ημερομηνία επικύρωσης, οι νέες εταιρείες δεν ευθύνονται για καμία οφειλή και παραμένουν στην ΝΒΕΕ.

Ένατο και τελευταίο. Με την επικύρωση της συμφωνίας εξυγίανσης αίρονται αυτοδικαίως τυχόν κατασχέσεις. Επομένως, μεταβιβάζονται χωρίς βάρη στις νέες εταιρείες. Υπάρχει επίσης αίρεση για την έγκριση της συναλλαγής από την ΕΕ, με το άρθρο 2, παράγραφο 17. Αλήθεια, έχει ρωτήσει ο Υπουργός την ΕΕ; Έχει πάρει τη συγκατάθεση της;

Συμπερασματικά, λοιπόν, είναι μια πολύ άσχημη σύμβαση για τους εργαζόμενους, κάτι που δεν είναι δίκαιο, πόσο μάλλον που αυτοί διαθέτουν την τεχνογνωσία την οποία χρειαζόμαστε. Είναι, επίσης, κακή ως προς το δημόσιο που δεν εισπράττει τις απαιτήσεις του. Όμως, εάν δεχτούμε πως όλα αυτά μπορούν να παραβλεφθούν στο όνομα της λειτουργίας των ναυπηγείων -και αν σε αυτό δεν φέρει αντιρρήσεις η ΕΕ- είμαστε τουλάχιστον σίγουροι ότι θα λειτουργήσουν τα ναυπηγεία και θα εισπραχθούν οι υποχρεώσεις προς τα ασφαλιστικά ταμεία και τους εργαζόμενους; Πόσα έσοδα χρειάζεται ο επενδυτής για να μπορέσει να τα καταφέρει; Υπάρχει ανάλογο business plan με νούμερα, που να μπορούμε να καταλάβουμε κάτι; Προφανώς, θα απαντήσει σε όλα αυτά ο Υπουργός, αφού θα πρέπει να τα γνωρίζει.

Κλείνοντας, θα ήθελα να υπενθυμίσω -και να υπογραμμίσω- πως το ΓΛΚ δεν έχει υπολογίσει το κόστος της σύμβασης, παρά το ότι θα υπάρχει από τη διαγραφή οφειλών και προστίμων, καθώς επίσης και από την παραχώρηση του αιγιαλού και των εγκαταστάσεων. Όσον αφορά στα οικονομικά στοιχεία των Ναυπηγείων Ελευσίνας και της σύμβασης θα αναφερθούμε λεπτομερώς στις επόμενες συνεδριάσεις της Επιτροπής, για την οικονομία του χρόνου. Υπάρχουν επαρκή στοιχεία, τα έχουμε ήδη συγκεντρώσει, αλλά χρειάζεται να αναλυθούν. Για τους παραπάνω λόγους κ. Πρόεδρε, σχετικά με την ψήφιση του νομοσχεδίου να δηλώσω πως επιφυλασσόμαστε για την Ολομέλεια.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Ξενογιαννακοπούλου Μαρία-Ελίζα, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κατσώτης Χρήστος, Κομνηνάκα Μαρία, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος**.**

Ευχαριστούμε τον κ. Βιλιάρδο. Τον λόγο έχει ο Ειδικός Αγορητής του ΜέΡΑ25, κ. Κρίτωνας – Ηλίας Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Εμείς, ανεπιφύλακτα καταψηφίζουμε το νομοσχέδιο και θα εξηγήσω αμέσως γιατί. Καταρχήν θα διαβάσω τις δηλώσεις του κ. Γεωργιάδη στην Ολομέλεια. «Θέλω να πω κάτι τελευταίο που θα σας ενδιαφέρει, συγγνώμη κύριε Πρόεδρε, αλλά έχει σημασία για τους εργαζόμενους». «Γι’ αυτό σας αφήνω», απαντά ο Πρόεδρος. «Απαράβατος όρος που έχει θέσει η Κυβέρνηση προς το ενδιαφερόμενο επενδυτή, είναι ότι στην ενδιάμεση αυτή λειτουργία θα πρέπει να βάλει χρήματα. Τα πρώτα για την πληρωμή των μισθών των εργαζομένων, περίπου 18 εκατομμύρια σήμερα. Αυτά θα πρέπει να πληρωθούν αμέσως, στην ενδιάμεση περίοδο πριν τη μεταβίβαση, για να πάρουν οι εργαζόμενοι τα χρήματά τους και θα μείνει στην τελική μεταβίβαση, όπως έγινε στη Σύρο, να πάρουν τις αποζημιώσεις τους, γιατί έχουν να πάρουν και άλλα χρήματα στη συνέχεια».

Ας δούμε, στο νομοσχέδιο που μας φέρνει η Κυβέρνηση σήμερα. Άρθρο 2, παράγραφος 11, εδάφια α, β, γ, δ και ε. Απολύσεις των εργαζομένων, κατάργηση συλλογικών συμβάσεων εργασίας. Τώρα, για τα 27 εκατομμύρια -και πλέον- δεδουλευμένα και τα 13 εκατομμύρια αποζημιώσεις, δεν υπάρχει καμία δέσμευση για την αποπληρωμή τους, κανένας χρονικός ορίζοντας δόσεων, ποσοτικά, χρονικά. Οι επιστροφές των χρηματικών ποσών σχετίζονται με τα χρήματα που θα επενδύσει, στο μέλλον που θα δώσει το Πολεμικό Ναυτικό στα ναυπηγεία. Αν δεν δώσει το Πολεμικό Ναυτικό, δεν επιστρέφονται τα δεδουλευμένα χρήματα των εργαζομένων.

Επίσης, είναι ενδιαφέρον ότι τα δεδουλευμένα αυτά μετά τις 30 Σεπτεμβρίου διαγράφονται, ενώ η ONEX ως βασικός μέτοχος από την 1η Αυγούστου, δεν έχει πληρώσει ούτε 1 ευρώ στους εργαζόμενους. Πάμε λίγο στα υπόλοιπα χρέη. Οι οφειλές είναι 433 εκατομμύρια ευρώ οι οποίες διαγράφονται, εκτός από τα 142 εκατομμύρια προς το Πολεμικό Ναυτικό. Οι δικές μας πληροφορίες είναι ότι αρνούνταν οι Ναύαρχοι να υπογράψουν τη διαγραφή αυτών των χρεών, παρόλο που κάποιοι θέλανε και άλλα 60 εκατομμύρια. Τι λέτε για αυτά; Είναι αδιανόητο. Θα πληρωθεί αυτό το ποσό, τα 143 εκατομμύρια, προς το Πολεμικό Ναυτικό μετά την ημερομηνία ολοκλήρωσης των μεταβιβάσεων, σε χρονικό διάστημα 30 ετών. Πώς θα γίνει αυτό. Θα γίνει με μια προϋπόθεση, ότι το Πολεμικό Ναυτικό θα επενδύσει στα ιδιωτικά αυτά ναυπηγεία 14 δις. Αν δεν επενδύσει 14 δις, εντός 30 χρόνων, το ποσό αυτό διαγράφεται ή θα αποπληρωθεί στο ποσοστό που έχει επενδυθεί. Αν επενδύσει 7 δις θα πάρει τα μισά το Ναυτικό, αν επενδύσει 14 δις θα τα πάρει όλα, αν δεν επενδύσει τίποτα δεν θα πάρει τίποτα.

Έχετε ξαναδεί τέτοιο όρο πουθενά; Γιατί δεν εφαρμόζετε τις διατάξεις του Πτωχευτικού νόμου στη μέγγενη του οποίου έχετε βάλει όλα τα νοικοκυριά; Γιατί ξαφνικά βγάζετε από τον Πτωχευτικό νόμο την περίπτωση αυτής της εταιρείας και το συγκεκριμένο ναυπηγείο; Προφανώς, άλλα μέτρα και άλλα σταθμά. Άλλα μέτρα στον Σκαραμαγκά, άλλα μέτρα στη Λάρκο, άλλα μέτρα τώρα στην Ελευσίνα. Τρεις εμβληματικές περιπτώσεις, όπου απολύετε τους εργαζόμενους και τους χαρίζετε τα πάντα. Δίνετε όλες αυτές τις υποδομές για το τίποτα.

Διαγράφετε το 92,5% των χρεών της εταιρείας προς το ελληνικό δημόσιο, το οποίο θα αποπληρωθεί, το υπόλοιπο σε 25 χρόνια με 264 δόσεις, 22 χρόνια συν τρία χρόνια χάριτος. Και αν δεν καταστεί δυνατό, θα διαγραφεί πλήρως. Διαγράφετε το 92,3% των χρεών στον ΕΦΚΑ και το υπόλοιπο θα αποπληρωθεί σε 25 χρόνια. Αν δεν είναι δυνατό, θα διαγραφεί.

Δεν έχουμε καμία δέσμευση της ONEX για το ποσό που θα επενδύσει το ναυπηγείο και αν η επένδυση αυτή είναι ανεξάρτητη των αναθέσεων του Πολεμικού Ναυτικού. Δεν έχουμε καμία δέσμευση της ΕΕ ως προς τα δεδουλευμένα και τις αποζημιώσεις εργαζομένων εντός συγκεκριμένου χρονικού ορίου με συγκεκριμένες δόσεις, καθώς και με την ισχύ των συλλογικών συμβάσεων. Δεν υπάρχει στο νομοσχέδιο έγγραφη βεβαίωση από τους πιστωτές ότι αποδέχονται τους όρους του νομοσχεδίου. Δεν δεσμεύεται το Υπουργείο Εθνικής Άμυνας να δώσει τα 14 δις -προφανώς και καλά κάνει- προς το Σκαραμαγκά και τελικά τι έχουμε; Έχουμε ένα νόμο, ο οποίος δεν διασφαλίζει τη βιωσιμότητα του ναυπηγείου ούτε κατ’ ελάχιστον τους εργαζόμενους και φέρνει το ναυπηγείο στην αρχική προβληματική κατάσταση που βρίσκεται σήμερα με χαμένο το δημόσιο, χαμένους τους εργαζόμενους.

Είναι μια λεόντεια σύμβαση καθαρά εναντίον του δημοσίου συμφέροντος και για αυτό έρχεται στη Βουλή με νόμο, ώστε να αποποιηθεί μελλοντικές ευθύνες η Κυβέρνηση Μητσοτάκη.

Προφανώς και καταψηφίζουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ και τον κ. Αρσένη, με την ομιλία του οποίου ολοκληρώθηκαν οι εισηγήσεις. Έχει ζητήσει τον λόγο ο Υπουργός. Παρακαλώ κ. Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς θέλω να ευχαριστήσω τους συναδέλφους για την καλή συζήτηση που κάνουμε.

Θα μου επιτρέψετε να πω μερικά πράγματα επί της αρχής για να καταλάβουμε τι είναι αυτό που κάνουμε και να απαντήσω σε κάποια που ακούστηκαν και να ξεκαθαρίσουμε και ορισμένα πράγματα.

Έχει εν λευκώ ο Υπουργός Ανάπτυξης να κάνει ό,τι θέλει με αυτό που θα ψηφίσουμε σήμερα που είπε ο κύριος Πάνας ή είναι εξαίρεση από τον Πτωχευτικό νόμο αυτό που ψηφίζουμε τώρα, όπως είπε ο κύριος Αρσένης; Όχι, είναι η απάντηση. Απολύτως όχι.

Το σχέδιο νόμου αυτό τι προβλέπει; Προβλέπει την εξουσιοδότηση στον Υπουργό Ανάπτυξης για να υπογράψει στο δικαστήριο την έγκριση ή όχι του σχεδίου εξυγιάνσεως βάσει του ισχύοντος Πτωχευτικού νόμου.

Ο κ. Αρσένης ισχυρίστηκε ότι εδώ κάνουμε μια εξαίρεση. Είπε «γιατί δεν εφαρμόζεται ό,τι ισχύει για όλους τους Έλληνες;». Αναφέρομαι στο ερώτημά σας, κύριε συνάδελφε. Το ερώτημα ακούγεται ωραία ρητορικά και είναι πολύ χρήσιμο για τη συζήτηση, αν υπήρχε καλόπιστη διάθεση από την άλλη μεριά. Η απάντηση είναι «κάνουμε αυτό που μόλις πρότεινε ο κύριος Αρσένης.». Πάμε στο δικαστήριο με τον ισχύοντα Πτωχευτικό νόμο. Το τελικό σχέδιο εξυγίανσης που θα εφαρμοστεί είναι αυτό που θα εγκρίνει το Δικαστήριο.

Πάμε τώρα να το κατανοήσουμε αυτό. Ούτε μπορώ να προσθέσω ούτε μπορώ να αφαιρέσω. Το μόνο που μπορώ να κάνω με αυτό που ψηφίζουμε είναι να εκπροσωπήσω συνολικά το δημόσιο και να πει το δημόσιο ότι συμφωνούμε να γίνει δεκτό αυτό το σχέδιο εξυγίανσης, καθώς προβλέπει ο Πτωχευτικός νόμος που θέλει τη σύμφωνη γνώμη των πιστωτών.

Γιατί αυτό είναι κρίσιμο και πρέπει να έρθει με νόμο; Γιατί θα μπορούσε πολύ ευλόγως να πείτε, «αφού είναι έτσι, γιατί έρχεται στη Βουλή;». Αυτό είναι πολύ εύλογο ερώτημα. Στην πραγματικότητα θα μπορούσαμε να μην έρθουμε καθόλου στη Βουλή και να πάμε κατευθείαν στο δικαστήριο. Ο μόνος λόγος που ερχόμαστε στη Βουλή, μάλλον ο κυριότερος λόγος, είναι επειδή τα ποσά είναι θηριωδώς μεγάλα. Ετέθη από πολλούς υπηρεσιακούς παράγοντες, κυρίως του Υπουργείου Άμυνας το ερώτημα «ωραία, πήγαμε στο Δικαστήριο, δέχτηκε το Δικαστήριο, εφαρμόστηκε η συμφωνία και αν έρθει αύριο κάποιος και μου κάνει μια μήνυση για απιστία; Εσύ είσαι Υπουργός, σε 5 χρόνια θα έχεις φύγει. Εγώ για 20 χρόνια δεν θα κοιμάμαι το βράδυ. Άρα, εγώ κύριοι για να δεχθώ να υπογράψω μια τόσο μεγάλη διαγραφή χρέους…», γιατί να νούμερα είναι πάρα πολύ μεγάλα, δεν είναι της Σύρου, «…θέλω να είμαι νομικά καλυμμένος». Πώς μπορείς να δώσεις νομική κάλυψη; Δια της ψήφου στη Βουλή. Να η νομική κάλυψη. Για αυτό και έρχεται στη Βουλή ο νόμος, αλλιώς δεν θα ερχόταν καθόλου, θα πηγαίναμε κατευθείαν στο δικαστήριο.

Αυτός ήταν ο κυριότερος λόγος. Υπάρχει φυσικά και ένας δεύτερος λόγος, πολύ σημαντικός. Ποιος; Ότι έχουμε να κάνουμε και με μια διακρατική συμφωνία, στην πραγματικότητα. Κατηγορήθηκε ο Εισηγητής της ΝΔ, κ. Λιάκος, από το ΚΚΕ και τον κ. Κατσώτη, γιατί πήγε στην Αμερικανική Πρεσβεία. Ίσως δεν έγινε ευθέως αντιληπτό ότι ο χρηματοδότης του σχεδίου εξυγιάνσεως είναι η Αμερικανική Κυβέρνηση. Η DFC, δεν είναι ιδιωτική εταιρεία. Η DFC που δεσμεύεται να βάλει 102 εκατομμύρια ευρώ μετά την έκδοση της δικαστικής αποφάσεως, είναι το Επενδυτικό Κρατικό Ταμείο των ΗΠΑ. Για να φτάσουμε σε αυτή τη δέσμευση και να βάλει αυτά τα λεφτά, έχουμε κάνει δύο χρόνια διαπραγμάτευση με αυτό το Ταμείο. Σας το λέω απλός για την ιστορία και για να ξέρετε πώς έγινε.

Το Σεπτέμβριο του 2019 με τον κ. Νίκο Παπαθανάση για πρώτη φορά βρεθήκαμε στην Ουάσιγκτον και κάναμε την πρώτη μας συνάντηση με την DFC. Τους εξηγήσαμε, γιατί είναι σημαντικό να μπορέσει να προχωρήσει η εξυγίανση των Ναυπηγείων Ελευσίνας, για διάφορους λόγους που έχουν να κάνουν με τη στρατηγική μας σχέση με τις ΗΠΑ.

Τότε το καταστατικό της DFC δεν επέτρεπε να βάλουν χρήματα στην Ελλάδα, διότι η λογική αυτού του Ταμείου, ήταν να πηγαίνει σε χώρες του τρίτου και όχι του ανεπτυγμένου κόσμου. Αφού τους εξηγήσαμε γιατί είναι σημαντικό να έρθουν στην Ελλάδα, πήγαν στο Κοινοβούλιό τους, ψήφισαν και τα δύο Κόμματα, δηλαδή το Δημοκρατικό Κόμμα που ήταν τότε Αντιπολίτευση και το Ρεπουμπλικανικό Κόμμα που τότε ήταν Κυβέρνηση και με τροπολογία συμπεριέλαβαν την Ελλάδα, στις δυνάμεις να χρηματοδοτηθούν χώρες από την DFC.

Στη συνέχεια, ξεκίνησε η διαδικασία του due diligence αυτής της εταιρείας. Στην αρχή, η αρχική εικόνα ανάγκης ρευστότητας από την DFC, ήταν τα 60 εκατομμύρια ευρώ. Τώρα είμαστε στα 102 εκατομμύρια και δεν σας κρύβω ότι υπάρχει η συζήτηση και η πιθανότητα να αυξηθεί αυτό και να φτάσει έως και τα 120 εκατομμύρια.

Για ποιο λόγο αυτή η μεγάλη διαφορά; Στην πορεία του due diligence αποκαλύφθηκαν προβλήματα που δεν υπήρχαν σε γνώση κανενός, κυρίως περιβαλλοντικής φύσεως και ανάγκη περιβαλλοντικής αποκατάστασης, διότι δεν μπορεί το αμερικανικό κράτος να βάλει χρήματα σε εταιρεία που δεν ακολουθεί πλήρως τους κανόνες σεβασμού του περιβάλλοντος και είναι χρήματα που θα χρησιμοποιηθούν για να προστατευθεί το περιβάλλον από τις ζημιές που έχουν ήδη γίνει όλα αυτά τα χρόνια στο Ναυπηγείο Ελευσίνας. Αυτά είναι τα επιπλέον χρήματα, από τα 60 φτάνουν στα 102 εκατομμύρια.

Άρα, λοιπόν, πολύ σωστά ο συνάδελφος πήγε στην Αμερικανική Πρεσβεία, αφού η Αμερικανική Πρεσβεία συμμετέχει, για την ακρίβεια το Αμερικανικό Κράτος. Μάλιστα, προσωπικά πήγα στα Ναυπηγεία Ελευσίνας με τον τότε Αμερικανό Πρέσβη, κ. Πάιατ, όπου συναντηθήκαμε και με τους εργαζόμενους.

 Κύριε Κατσώτη, μια και το λέτε, ήταν μια σημαντική στιγμή για εμάς. Πριν την DFC, είχαμε πάει πρώτα με τον κύριο , ό Πάιατ που τότε οι εργαζόμενοι των Ναυπηγείων Ελευσίνας μας υποδέχθηκαν -και τα έχω σε βίντεο όλα αυτά- σηκώνοντας την αμερικανική σημαία, παιανίζοντας τον αμερικανικό εθνικό ύμνο, πετώντας κάποια κομφετί στον αέρα -αν θυμάμαι καλά- για να καλωσορίσουν τον Πρέσβη και μάλιστα στελέχη του Κομμουνιστικού Κόμματος Ελλάδος. Σας το λέω και μπορώ να σας στείλω και το βίντεο, να το δείτε. Είναι όλο καταγεγραμμένο σε βίντεο. Ο πρόεδρος του τότε σωματείου, δεν είναι ο νυν πρόεδρος, ήταν ο προηγούμενος πρόεδρος, το καλωσόρισμα στις ΗΠΑ και ο παιανισμός του αμερικανικού εθνικού ύμνου, είναι σε βίντεο. Κύριε Κατσώτη, για να τελειώνουμε, μπορεί να κάνω λάθος και να μην ήταν ΚΚΕ, αλλά ΝΔ σίγουρα δεν ήταν. Σας τα λέω όλα αυτά, για να ξέρετε, γιατί μιλάμε.

Επανερχόμαστε τώρα. Αφού γίνανε όλα αυτά, έγιναν δύο επισκέψεις της DFC στα Ναυπηγεία Ελευσίνας, δηλαδή, μία των υπηρεσιακών στελεχών και μία του τότε Διευθύνοντος Συμβούλου. Προχωρήσαν οι διαπραγματεύσεις και καθυστέρησαν λίγο, γιατί -θέλω να είμαι ειλικρινής- όταν έγινε η αλλαγή του Προέδρου στις ΗΠΑ και η αλλαγή της Κυβέρνησης, πήρε περίπου ένα χρόνο για να ορίσουν καινούργιο Διευθύνοντα Σύμβουλο λόγω των εσωτερικών διαδικασιών. Αν δεν υπήρχε αυτή η καθυστέρηση, θα μπορούσαμε να έχουμε την φέρει στο Ελληνικό Κοινοβούλιο, περίπου 10 μήνες νωρίτερα. Όμως, δεν έχει σημασία, σημασία έχει πού βρισκόμαστε σήμερα.

Άρα, έχει σημασία για την Αμερικανική Κυβέρνηση και για τη διακρατική μας σχέση, να φανεί ότι αυτό το σχέδιο έχει ευρύτερη πολιτική στήριξη, γι’ αυτό χρειάζεται η Βουλή. Θα πω τώρα μερικά νούμερα και θα κάνω και τη σχετική δήλωση, για να είμαστε όλοι μεταξύ μας συνεννοημένοι για το τι κάνουμε.

Σε ότι αφορά την Digicom. Αν πηγαίναμε στο δικαστήριο, δεν θα χρειαζόταν καν να ρωτήσουμε την Digicom, καθόσον δεν χρειάζεται η άδειά της για να αποφασίσει το δικαστήριο την εφαρμογή ενός νόμου που έχει καθολική εφαρμογή. Η έννοια των κρατικών ενισχύσεων εμπλέκεται μόνο στην περίπτωση που πας να θεσπίσεις κάποιου είδους εξαίρεση. Αυτή είναι η έννοια των κρατικών ενισχύσεων. Η εξαίρεση είναι που δημιουργεί την πιθανότητα κρατικών ενισχύσεων και όχι η εφαρμογή του νόμου, αφού ο νόμος ισχύει για όλες τις επιχειρήσεις. Θα ήταν σαν να λέγαμε ότι, κάθε φορά, όταν πηγαίνεις στο δικαστήριο, θα πρέπει να έχεις άδεια της Digicom.

Προς τούτο, έχουμε πάρει ήδη έγκριση από την Digicom και διαβάζω την επιστολή με ημερομηνία 18 Ιουλίου του 2022. Αυτό που σας διαβάζω λέγεται stance deal στην ορολογία της Digicom και έχει υπογραφεί από τον Flavio Laina, Head of Unit European Commission Directorate General for Competition Unit 3, Industrial και λοιπά. Διαβάζω την τελευταία γραμμή, για να μην σας κουράσω: ‘*’Given the above the commissions services don’t object to the mere introduction of a loan, allow the competent Minister to sign the rehabilitation agreement for the stance deal”.*

Φυσικά, επειδή τα νούμερα είναι μεγάλα, όταν ολοκληρωθεί το σχέδιο εξυγίανσης, θα πάρουμε και τα τελικά νούμερα, την τελική έγκριση. Όμως, γι’ αυτό που κάνουμε, εδώ, σήμερα, έχουμε πάρει ήδη την έγκριση της Digicom. Δεν θα ερχόμασταν εδώ, χωρίς την έγκριση της Digicom. Γιατί δεν θα ερχόμασταν; Επαναλαμβάνω, αν δεν το φέρναμε στη Βουλή, δεν θα τους ρωτάγαμε -δεν είχαμε υποχρέωση. Επειδή το φέρνουμε στη Βουλή, τους ρωτάμε και επειδή καταλαβαίνω ότι εφαρμόζουμε τον κοινό Πτωχευτικό νόμο, πήραμε και την άδεια. Αν, αντιθέτως, μπορούσαμε να κάνουμε ότι θέλουμε - όπως είπε ο κ. Πάνας ή νόμιζε ο κ. Αρσένης- δεν θα μπορούσαμε με τίποτα να πάρουμε αυτό το χαρτί. Για ποιο λόγο; Διότι, τότε, θα έλεγε η Digicom, «Στείλε μου, να δω τι θα κάνεις».

Ο λόγος που παίρνουμε την έγκριση είναι γιατί πηγαίνουμε με τον κοινό Πτωχευτικό νόμο. Να σας πω και μία λεπτομέρεια. Το σχέδιο εξυγίανσης του νόμου μπροστά μας, το έχει γράψει το ίδιο δικηγορικό γραφείο που έχει συγγράψει και τον Πτωχευτικό νόμο, για να είμαστε σίγουροι δεν έχουμε ξεφύγει κατά ένα κόμμα από τον Πτωχευτικό νόμο. Άρα, όλη η κριτική, που ασκήσατε προς αυτές τις κατευθύνσεις, είναι λανθασμένη. Δεν λέω ότι κακώς την κάνατε και μην παρεξηγηθώ, βουλευτές είστε και δικαιούστε να έχετε αυτή τη στάση. Αλλά, λέω ότι όλα αυτά έχουν ήδη απαντηθεί από τη διαδικασία. Δεν θα ερχόμασταν εδώ, ούτε να κοροϊδέψουμε τους εργαζόμενους, ούτε να κοροϊδέψουμε τη Βουλή.

Πάμε, τώρα, να καταλάβουμε τι είναι αυτή η συμφωνία, με νούμερα. Κατ’ αρχάς, επειδή άκουσα ότι δεν υπάρχει σύμφωνη γνώμη εργαζομένων. Αύριο, στην ακρόαση των φορέων, θα είναι προσκεκλημένος ο εκπρόσωπος των εργαζομένων. Εδώ θα είναι. Θα τον ρωτήσετε, δεν είναι ανάγκη να τα λέω εγώ. Θα ρωτήσετε τον ίδιο.

Θέλετε πριν ψηφίσουμε στη Βουλή, να πάμε μια βόλτα στα ναυπηγεία όλοι μαζί; Εγώ πηγαίνω και σας προσκαλώ, και σας προσκαλούν και οι εργαζόμενοι -όχι μόνο σας, κ. Κατσώτη- να κάνετε προπαγάνδα. Να πάει η Βουλή on camera και να ακούσουμε, με ανοιχτή την κάμερα, τι λένε οι εργαζόμενοι για το σχέδιο και όχι να λέει ο καθένας ό,τι θέλει.

Πάμε λοιπόν να εξηγήσουμε, ώστε να καταλάβουμε τι είναι αυτό που κάνουμε εδώ. Το θεωρώ -και θέλω να είμαι ειλικρινής- το πιο δύσκολο πράγμα που έχω κάνει αυτά τα 3 χρόνια στο Υπουργείο Ανάπτυξης και Επενδύσεων. Με διαφορά το μεγαλύτερο σε δυσκολία. Αν μου πείτε «ποιο είναι το πιο δύσκολο», θα σας πω «αυτό». Και είναι πιο δύσκολο, κυρίως διότι όσοι στοιχειωδώς καταλαβαίνουν από λεφτά, αντιλαμβάνονται ότι το να βρεις επενδυτή που θα διατηρήσει τις θέσεις εργασίας και θα πληρώσει και το μεγαλύτερο μέρος των χρεωστούμενων στους εργαζόμενους, σε μία εταιρεία που χρωστάει 447 εκατομμύρια ευρώ και της οποίας η αξία εκποίησης των στοιχείων της είναι σήμερα 28 εκατομμύρια, είναι από μόνο του πάρα πολύ δύσκολο.

Το ξαναλέω για να το καταλάβουμε. Εάν δεν κάνουμε αυτό το σχέδιο και πούμε «ωραία, κλείνει το ναυπηγείο», όπως κλείνει μια εταιρεία που πτωχεύει και έρχονται οι πιστωτές, το δημόσιο, ο ΕΦΚΑ, οι τράπεζες, όλοι και βγάζουν στον πλειστηριασμό ένα προς ένα τα ακίνητα και τα κινητά στοιχεία που έχει αυτή η εταιρεία και μετά πάνε από κάτω οι πιστωτές και γράφονται να πάρουν ο καθένας, με βάση τον Πίνακα, τι του αναλογεί βάσει του νόμου.

Ας το εξηγήσουμε αναλυτικότερα. Ο ΕΦΚΑ έχει σύνολο οφειλών, σήμερα, 80.951.954 ευρώ. Με το σχέδιο εξυγίανσης, θα πάρει 5.760.938 ευρώ. Με τη βίαιη ρευστοποίηση, επειδή ο ΕΦΚΑ είναι ο πρώτος πάντα που πληρώνεται, θα πάρει 4.39.604 ευρώ. Δηλαδή, ο ΕΦΚΑ παίρνει περίπου 1.750.000 ευρώ παραπάνω.

Το ελληνικό δημόσιο, έχει ένα σύνολο οφειλών 27.411.808 ευρώ. Με το σχέδιο εξυγίανσης, θα πάρει 1.894.673 ευρώ. Με τη βίαιη ρευστοποίηση –το δημόσιο είναι ο δεύτερος που μπαίνει- είναι 1. 367.883 ευρώ. Δηλαδή, το δημόσιο θα πάρει 500 χιλιάδες παραπάνω.

Οι εργαζόμενοι σήμερα έχουν οφειλές –με το σήμερα εννοούμε τον Σεπτέμβριο του 2021 που είναι το σχέδιο- 40.439.346 ευρώ. Με το σχέδιο εξυγίανσης, θα πάρουν 40.439.346 ευρώ. Στην περίπτωση τώρα που δεν ψηφιστεί το σχέδιο και γίνει βίαιη ρευστοποίηση -οι εργαζόμενοι είναι οι τρίτοι που μπαίνουν στη σειρά στον πίνακα- θα πάρουν 2.015.531 ευρώ. Το ξαναλέω, επειδή κάποιοι εδώ μέσα υποκρίνονται και τους φιλεργατικούς ενώ εμείς είμαστε οι αντεργατικοί, όποιος καταψηφίσει το σχέδιο, λέει να μη πάρουνε οι εργαζόμενοι 40.439.346 ευρώ, αλλά να πάρουν 2.015.531 ευρώ. Αυτή είναι η δεύτερη επιλογή.

Το Πολεμικό Ναυτικό έχει σήμερα σύνολο οφειλών 142.337.077 ευρώ. Εάν το σχέδιο πάρει, όπως λέει, μέσα και αμυντικά προγράμματα στο διηνεκές, στα 30 χρόνια, δεσμεύεται η εταιρεία σε παρούσα αξία να πληρώσει και τα 142.337.077. Αν δεν πάρει καθόλου, αυτά που εγγυάται να πληρώσει η εταιρεία είναι 20 εκατομμύρια. Πόσα θα πάρει στη βίαιη ρευστοποίηση; 1.579.517 ευρώ. Δηλαδή, η βίαιη ρευστοποίηση στο Ναυτικό δίνει 1,5 εκατομμύρια, το σχέδιο εξυγίανσης με μηδέν αμυντικά προγράμματα δίνει 20 εκατομμύρια και το σχέδιο εξυγίανσης με αμυντικά προγράμματα -θα έρθω αμέσως μετά να το εξηγήσω αυτό- το σύνολο της οφειλής.

Υπάρχουν και τα λοιπά ασφαλιστικά ιδρύματα, με σύνολο οφειλών 4.595.264 ευρώ που ανάγονται σε 327.00 ευρώ με το σχέδιο εξυγίανσης και 218.000 ευρώ με τη βίαιη ρευστοποίηση. Κοινώς, δεν υπάρχει κανένας σημερινός οφειλέτης.

Είπε ο κ. Βιλιάρδος κάτι τελείως λάθος, ότι δεν κουρεύονται τα λεφτά της Cepal. Εδώ έχουμε να κάνουμε με τα χρέη προς εργαζόμενους και δημόσιο. Αυτό κάνουμε σήμερα. Το ιδιωτικό χρέος θα είναι αυτό που θα υπογράψουν οι ιδιώτες με τον επενδυτή μέχρι να πάνε στο δικαστήριο. Δεν μπορούμε να βάλουμε το ιδιωτικό χρέος στη Βουλή, γιατί είναι ιδιωτικό χρέος. Όμως, επειδή το σύνολο του χρέους του δημοσίου είναι πάνω από το ποσό που απαιτεί ο νόμος ως κατ’ ελάχιστον για να κατατεθεί αίτηση, στην πραγματικότητα οι ιδιώτες πιστωτές θα είναι υποχρεωμένοι σχεδόν να δεχθούν το σχέδιο αυτό, καθώς αλλιώς θα πάνε στο δικαστήριο με αντίρρηση και δεν θα πάρουν απολύτως τίποτα. Είναι πολύ συνηθισμένος τρόπος σε αυτές περιπτώσεις.

Σας λέω λοιπόν κ. Βιλιάρδε για να μην έχουμε παρεξήγηση. Ασφαλώς και δεν θα πληρωθεί στο ακέραιο η Cepal και καμία Cepal. Κανένας ιδιώτης πιστωτής δεν θα πληρωθεί στο ακέραιο. Το αντίθετο. Τα κουρέματα στους ιδιώτες πιστωτές θα είναι πάρα πολύ μεγάλα άνω του 80%. Ειδάλλως δεν βγαίνει το σχέδιο. Οι μόνοι που χάνουν κατ’ ελάχιστο -και τι χάνουνε; αυτό που περιέγραψε ο κ. Κατσώτης- είναι οι εργαζόμενοι. Όλοι οι άλλοι χάνουν πάρα πολύ. Για ποιο λόγο συμβαίνει αυτό; Διότι βάλαμε πράγματι ως κριτήριο, ως Κυβέρνηση, ως σχέδιο, αυτοί που οπωσδήποτε θα πληρωθούν να είναι οι εργαζόμενοι. Το σχέδιο αυτό λοιπόν είναι εξαιρετικά φιλεργατικό. Γι’ αυτό και πήρε πράγματι, κ. Κατσώτη, την έγκριση του 99.7% των εργαζομένων.

Πρέπει να σας πω για το συγκεκριμένο σχέδιο, βρέθηκα ο ίδιος σε γενική συνέλευση των εργαζομένων του Σωματείου Ναυπηγείων Ελευσίνας το μήνα Απρίλιο και αυτό υπάρχει ανεβασμένο ολόκληρο στο YouTube στη σελίδα μου και μπορείτε να το δείτε, όπου από κάτω όλοι απαιτούσαν και με ρωτούσαν γιατί έχουμε καθυστερήσει να το φέρουμε και δεν το φέρνουμε αμέσως. Δεν υπήρξε ούτε ένας εργαζόμενος που να σηκωθεί για να εκφράσει οποιαδήποτε αντίρρηση καθόσον, επαναλαμβάνω, με αυτό το σχέδιο οι εργαζόμενοι θα πάρουν 40.439.346 ευρώ, με την βίαιη ρευστοποίηση 2.015.531 ευρώ.

Πρέπει κάποιος να είναι σε άλλο πλανήτη για να θεωρεί ότι είναι καλύτερο για τους εργαζόμενους να πάμε να κλείσουμε τα ναυπηγεία από το να προχωρήσει αυτό το σχέδιο.

Επαναλαμβάνω πως για να φτάσουμε εδώ ούτε αυτονόητο ήταν, ούτε βέβαιο, ούτε εύκολο ήταν. Όμως πατήσαμε πάνω σε μια διαδρομή και θέλω εδώ να είμαι μεταξύ μας καθαρός. Ο ΣΥΡΙΖΑ είναι επί της αρχής «υπέρ» αυτού του σχεδίου και «υπέρ» αυτού του επενδυτή ή «κατά»;

Φαντάζομαι ότι ο κ. Αλέκος Φλαμπουράρης, Υπουργός Επικρατείας, Πρόεδρος της Επιτροπής Συντονισμού και Κυβερνητικής Επιτροπής για την Ανάπτυξη και τις Επενδύσεις και ο κ. Ευάγγελος Αποστολάκης ως Υπουργός Άμυνας σας είναι και γνωστοί και εξακολουθούν να εκπροσωπούν σε μεγάλο βαθμό του ΣΥΡΙΖΑ. Αυτό είναι το «Μνημόνιο συνεργασίας και συναντίληψης για τη διάσωση και αναγέννηση των Ναυπηγείων Ελευσίνας» με την υπογραφή συμφωνίας εξυγίανσης των άρθρων 106β και του Πτωχευτικού Κώδικα όπως ισχύει, που υπέγραψε η Ελληνική Δημοκρατία εκπροσωπούμενη από τους Αλέκο Φλαμπουράρη και Ευάγγελο Αποστολάκη και της εταιρείας ONEX ELEFSIS Shipping Yards. Αυτό ήταν το αρχικό σχέδιο με τα 350 εκατομμύρια χρέη. Τώρα είναι 447 εκατομμύρια. Άρα, λοιπόν, δεν μπορείτε από τον ΣΥΡΙΖΑ να ισχυριστείτε καν ούτε ότι δεν ξέρετε τον επενδυτή, ούτε ότι είχατε καμία καλύτερη πρόταση. Αυτή είναι η πρόταση η ONEX. Απλώς χρειάστηκε να ωριμάσει.

Σε ποια πράγματα να ωριμάσει;

Να ωριμάσει στο να βρει η ONEX τη χρηματοδότηση. Τη βρήκε τελικά μέσω της DFC, με τη δική μας πολύ μεγάλη υποστήριξη οφείλω να σας πω. Να γίνει καταγραφή των χρεών. Τα χρέη δεν ήταν πολύ γνωστά τότε, διότι το Πολεμικό Ναυτικό δεν είχε καταλογίσει τις ρήτρες. Οι ρήτρες ,όταν πήγαμε στο Υπουργείο, ήταν περίπου 80 εκατομμύρια και τελικά βγήκαν διπλάσιες και βεβαίως να μπορέσει στο ενδιάμεσο να φτιαχτεί και το σχέδιο από έναν εξειδικευμένο σύμβουλο όπως είναι η Ernst and Young, μια εταιρεία που νομίζω είναι από τις 4μεγαλύτερες που κάνουν αυτή τη δουλειά. Άρα, ο ΣΥΡΙΖΑ να έρθει τώρα σοβαρά και να πει σε εμάς ότι όχι, δεν μπορούμε, είναι καταστροφικό σχέδιο, κακό, γιατί η ONEX κλπ.. Με συγχωρείτε, εδώ δεν «παίζει».

Το δε ΠΑΣΟΚ-ΚΙΝΑΛ, κ. Πάνα, θέλω να είμαι πολύ καθαρός, έχει δείξει αυτό το διάστημα που είμαι εγώ Υπουργός ειλικρινές ενδιαφέρον για τα ναυπηγεία. Ο κ. Κεγκέρογλου έχει κάνει τρεις ή τέσσερις διαφορετικές Επίκαιρες Ερωτήσεις για τα ναυπηγεία όπως κι άλλοι Βουλευτές του ΠΑΣΟΚ-ΚΙΝΑΛ. Άρα και εσείς έχετε προφανώς ενδιαφέρον για να διασωθούν τα ναυπηγεία.

Κάνω, λοιπόν, την εξής μεταξύ μας ξεκάθαρη συζήτηση και δήλωση αμετάκλητη. Η Κοινοβουλευτική συζήτηση θα διεξαχθεί. Θα πείτε ότι θέλετε. Θα ασκήσετε κριτική, θα μιλήσετε με τους εργαζόμενους, θα ρωτήσετε, θα απαντήσω όσα μπορώ, θα ρωτήσετε τον επενδυτή, θα κάνετε ότι θέλετε, Βουλή είμαστε. Επειδή, εμείς θα πάμε σε ένα δικαστήριο και πρέπει να φαίνεται ότι το σχέδιο αυτό έχει πολύ μεγάλη υποστήριξη για να περάσει, δεν είναι υποχρεωτικό να περάσει στο δικαστήριο, ούτε επειδή το ψήφισε η Βουλή είναι υποχρεωμένο το δικαστήριο να το δεχθεί. Φαντάζομαι αυτό το καταλαβαίνετε. Επειδή από πίσω υπάρχει και μια DFC που θα πρέπει να την πείσουμε ότι αυτό δεν αποτελεί ένα σχέδιο της παρούσας Ελληνικής Κυβέρνησης, που αύριο μπορεί να φύγει, αλλά αποτελεί μια δέσμευση πραγματική του ελληνικού πολιτικού κόσμου, ότι θέλουμε τα ναυπηγεία να πάρουν μπρος. Τα ελάσσονα κόμματα ας κάνουν ότι θέλουν. Εάν στις 31 Αυγούστου που είναι η Ολομέλεια, κατά την πρώτη πληροφόρηση που έχω, δεν ψηφίσει και ο ΣΥΡΙΖΑ και το ΠΑΣΟΚ-ΚΙΝΑΛ, εγώ δεν θα προσφύγω στο δικαστήριο και δεν θα καταθέσω το αίτημα. Θα πάμε σε βίαιη ρευστοποίηση και ο καθένας θα πάρει την ευθύνη του. Τελεία και παύλα. Διότι σε αυτή την περίπτωση, να επιτρέψω να μπούμε μπροστά και να κάνετε τέτοιου τύπου υποκρισία πάνω στις δικές μου πλάτες αποκλείεται. Το δηλώνω λοιπόν. Εάν ένα από αυτά δύο κόμματα δεν ψηφίσει «ναι», ούτε «επιφυλάσσομαι», ούτε λευκό, ούτε να βγει από την αίθουσα ούτε τίποτα. «Ναι» στο σχέδιο εξυγίανσης με την εταιρεία ONEX ELEFSIS Shipping Yards να ξέρουν οι εργαζόμενοι που θα έρθουν αύριο ότι το ναυπηγείο θα κλείσει, θα απολυθούν υποχρεωτικά, δεν θα πάρουν ούτε ευρώ παρά μόνο όσα προβλέπει ο νόμος, δηλαδή τα 2 εκατομμύρια ευρώ και θα ακολουθήσουμε τη βίαιη ρευστοποίηση και στη συνέχεια, στο μέλλον, διαγωνισμό για την εξαγορά του ναυπηγείου από οποιονδήποτε άλλον.

Το δηλώνω από την αρχή, μην κάνετε τα εύκολα. Θα τα βρείτε εσείς με τους εργαζόμενους κ. Σαντορινιέ. Τα εύκολα σε μένα όχι. Και την ONEX την ξέρετε και τα χρήματα τα ξέρετε και το σχέδιο το ξέρετε και τους εργαζόμενους τους ξέρετε και τη συμφωνία των εργαζομένων την ξέρετε και όλα τα ξέρετε. Πολιτικά παιχνίδια πάνω στις πλάτες μου, σε αυτό το σχέδιο, που για να γίνει ξεπεράστηκαν εμπόδια θηριώδη δεν θα το επιτρέψω. Επειδή επαναλαμβάνω ούτε νόμο ψηφίζουμε εδώ, ούτε τίποτα, μια εξουσιοδότηση ψηφίζουμε σε μένα ως Υπουργό Ανάπτυξης και Επενδύσεων, να πάω στο δικαστήριο. Δηλώνω για το ξέρουν όλοι ότι το σχέδιο σταματάει αν ένα από τα δύο κόμματα δεν ψηφίσει.

Ευχαριστώ πολύ κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον Υπουργό. Να μπούμε στον κατάλογο των ομιλητών δίνοντας τον λόγο στον κ. Σαντορινιό.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, είχα σκοπό να ξεκινήσω τελείως διαφορετικά την ομιλία μου. Η τελευταία σας δήλωση είναι Κοινοβουλευτικά απαράδεκτη.

Ο τρόπος με τον οποίον προσπαθείτε να εκβιάσετε πολιτικά κόμματα για να ψηφίσουν ένα σχέδιο εξυγίανσης είναι τραγικός. Θα έλεγα πως ξεκάθαρα θυμίζει άλλα καθεστώτα. Σε μια Κοινοβουλευτική διαδικασία, δεν έχετε δικαίωμα να εκβιάζετε την ψήφο οποιουδήποτε Κοινοβουλευτικού Κόμματος. Και εν τέλει, αν είχατε το πολιτικό ανάστημα και την πολιτική ευθύνη, θα κάνατε αυτό που κάναμε εμείς στο σχέδιο εξυγίανσης της Σύρου που δεν ενεπλέξαμε τη Βουλή, δεν ενεπλέξαμε εσάς, δεν ζητήσαμε από εσάς καμία εξουσιοδότηση. Θα μπορούσατε να συνεχίσετε το μνημόνιο το οποίο και αναφέρατε. Το μνημόνιο της 19/6/2019, για το οποίο πέρασαν τρία χρόνια προκειμένου να βρεθεί η λύση και στο οποίο συνυπέγραψαν ο τότε Υπουργός Επικρατείας, κ. Φλαμπουράρης και ο τότε Υπουργός Εθνικής Άμυνας, κ. Αποστολάκης. Γιατί ανέλαβαν την πολιτική ευθύνη να πάνε σε λύση και να εκπροσωπήσουν το ελληνικό δημόσιο. Αλλά εσείς, θέλετε να κρυφτείτε μέσα από αυτή τη διαδικασία φέρνοντάς τη στη Βουλή και μάλιστα εκβιάζοντας πολιτικά κόμματα. Είναι πολιτικά απαράδεκτη η στάση σας.

Θα μου επιτρέψετε τώρα να μιλήσω για την ουσία του σχεδίου. Προφανώς θέλουμε να αναπτυχθεί η ναυπηγική βιομηχανία στη χώρα μας. Είναι αναγκαιότητα για την πρώτη ναυτική δύναμη, παγκοσμίως, να έχει σοβαρή ναυπηγική βιομηχανία. Γι’ αυτό τον λόγο άλλωστε, κ. Υπουργέ, πήραμε την πολιτική ευθύνη να προχωρήσουμε στην εξυγίανση των Ναυπηγείων Σύρου όπως αναφέρατε και εσείς. Πήραμε και την πολιτική ευθύνη να προχωρήσουμε στο μνημόνιο συνεργασίας όπως αναφέρατε πριν, το οποίο υπέγραψε ο κ. Φλαμπουράρης και ο κ. Αποστολάκης, οι τότε Υπουργοί, προκειμένου να ξεκινήσει η διαδικασία για την εξυγίανση και των Ναυπηγείων Ελευσίνας. Μας περιγράφετε τώρα μία διαδικασία τριών χρόνων, πήγαμε στο κογκρέσο-δεν πήγαμε στο κογκρέσο, πήγαμε από δω κι από κει, ενώ ουσιαστικά τρία χρόνια δεν κάνατε τίποτα και έρχεστε τώρα, ουσιαστικά προεκλογικά, να μας φέρετε ένα σχέδιο και μάλιστα να μας απειλείτε κιόλας.

Αναφερθήκατε στο μνημόνιο συνεργασίας αλλά μάλλον δεν το έχετε διαβάσει καλά και καλό θα ήταν, τουλάχιστον, να αντιγράφατε αυτά που περιλαμβάνονται στο μνημόνιο. Και τι λέει στο μνημόνιο; «Το πλάνο της δεύτερης εκ των συμβαλλομένων στο παρών εταιρείας θα περιλαμβάνει απαραιτήτως ενδεικτικά και όχι περιοριστικά, πλήρη και ολοσχερή εξόφληση των οφειλομένων της εταιρείας προς τους εργαζόμενους υπαλλήλους και προσωπικό που κυμαίνεται από 15 έως 30 εκατομμύρια» γιατί τόσο είχε υπολογιστεί τότε. Επιπλέον, λέει πως «ο επενδυτής δεσμεύεται στη διατήρηση και επαύξηση του υφιστάμενου αριθμού θέσεων εργασίας.».

Στο σχέδιο που μας φέρατε κ. Υπουργέ που αναφέρεται αυτό; Τι περιλαμβάνεται για τους εργαζόμενους κ. Υπουργέ; Καλή η νομοτεχνική βελτίωση. Θα πληρωθούν σε δόσεις για την αποζημίωση -σε δόσεις λέει το νομοσχέδιο για την αποζημίωση με βάση το νόμο που λέει για την ενοχική σχέση κλπ.- και θα αποπληρωθούν όταν θα ολοκληρωθεί η μεταβίβαση στο 70%, ενώ το 30% με τη συμφωνία επικύρωσης βάση της νομοτεχνικής που μας φέρατε. Ξέρετε πως η μεταβίβαση μπορεί να ολοκληρωθεί μετά από πάρα πολύ καιρό, γιατί όπως γνωρίζετε πρέπει να μεταβιβαστεί και το τελευταίο περιουσιακό στοιχείο. Άρα η πληρωμή των εργαζομένων μπορεί να αργήσει πάρα πολύ. Επιπλέον, το σχέδιο περιλαμβάνει τη δέσμευση για την επαναπρόσληψη των εργαζομένων; Δείξτε μας κ. Υπουργέ πού και σε ποιο σημείο περιλαμβάνεται η δέσμευση για την επαναπρόσληψη; Δυστυχώς, πουθενά δεν περιλαμβάνετε.

Ας περάσουμε στην ουσία του σχεδίου και στο τι είναι πραγματικά αυτό που μας φέρνετε. Κύριε Υπουργέ, γίνεστε ο απόλυτος ελεγκτής της διαδικασίας. Θέλετε μία εξουσιοδότηση από τη Βουλή, για να κάνετε ό,τι θέλετε. Αυτό φαίνεται ιδίως στο άρθρο 3 που αναφέρει ότι ο Υπουργός μπορεί να υπογράψει «όσους άλλους όρους είναι αναγκαίοι». Δηλαδή; Ποιοι άλλοι όροι είναι αναγκαίοι;

Στο άρθρο 2, μας λέτε, ότι οι όροι που περιλαμβάνονται είναι ενδεικτικοί και όχι περιοριστικοί. Δηλαδή, μπορεί να είναι αυτοί, μπορεί να είναι κάποιοι άλλοι, μπορεί να είναι και κάποιοι άλλοι, μπορεί να είναι λιγότεροι από αυτούς; Ακόμα και οι νομοτεχνικές βελτιώσεις που μας φέρατε δεν είναι ουσιαστικές, γιατί είναι ενδεικτικοί οι όροι και όχι περιοριστικοί. Δηλαδή, ζητάτε μια εν λευκώ εξουσιοδότηση για να διαπραγματευτείτε απειλώντας μας πως αν δεν την ψηφίσουμε τότε θα σταματήσετε το σχέδιο εξυγίανσης.

Ειλικρινά, θα ήμουν πολύ πιο συγκαταβατικός σε αυτή την τοποθέτησή μου αλλά, δυστυχώς, ο τρόπος με τον οποίον κλείσατε την ομιλία σας είναι αντικοινοβουλευτικός, αντιδεοντολογικός και αντιδημοκρατικός.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Θα ήθελα και εγώ να ξεκινήσω, κ. Υπουργέ, δηλώνοντας πως θεωρώ απαράδεκτη και ανάρμοστη τη δήλωση σας στο κλείσιμο της ομιλίας σας καθώς, όπως γνωρίζετε πολύ καλά, σύμφωνα με το Σύνταγμα και τη δημοκρατική διαδικασία τόσο οι βουλευτές όσο και τα κόμματα σχηματίζουν γνώμη και θέση με βάση τις δικές τους αρχές και τη συνείδησή τους. Εγώ, τουλάχιστον, τόσα χρόνια στη Βουλή δεν έχω ακούσει Υπουργό να θέτει ωμά θέμα εκβιασμού απέναντι στα κόμματα και στους βουλευτές.

Σε κάθε περίπτωση, μίλησε γι’ αυτό και ο συνάδελφος, κ. Νεκτάριος Σαντορινιός. Προσωπικά θέλω να διαβεβαιώσω, κ. Πρόεδρε, ότι ο ΣΥΡΙΖΑ-Προοδευτική Συμμαχία πρόκειται να διατυπώσει τις θέσεις του ανεξάρτητα από τα λεγόμενα του κ. Υπουργού και ό,τι άλλου είδους πολιτικό εκβιασμό θέτει. Θα διατυπώσει τις θέσεις του με βάση του πώς θεωρούμε ότι είναι χρήσιμο για την ναυπηγική βιομηχανία της χώρας μας, για τους εργαζομένους και συνολικά για την οικονομία. Βάση της εξέλιξης της συζήτησης, θα καθορίσουμε ανεπηρέαστα τη στάση μας βάση των δικών μας αρχών.

Μιας και Εισηγητής του ΣΥΡΙΖΑ, ο συνάδελφος κ. Μαμουλάκης, έκανε μία πλήρη εισήγηση ως προς το σύνολο, εγώ θα ήθελα να σταθώ κυρίως στο θέμα των εργαζομένων και των εργασιακών σχέσεων συνεχίζοντας από εκεί που ο κ. Σαντορινιός ολοκλήρωσε την τοποθέτησή του.

Θα ήθελα, κ. Υπουργέ, επειδή μιλήσατε για το τι παραλάβατε από την Κυβέρνηση του ΣΥΡΙΖΑ και που συνεχίζετε εσείς, να κάνω δύο αναφορές. Η πρώτη αναφορά είναι ότι η Κυβέρνηση του ΣΥΡΙΖΑ, που ήταν τότε μια δύσκολη ακόμα περίοδος για τη χώρα μας σε σχέση με τα μνημόνια -όπως ξέρετε βγήκαμε τον Αύγουστο του 2018-, πέτυχε να αναστήσει τα Ναυπηγεία Σύρου με πλήρη διασφάλιση των θέσεων εργασίας και με πλήρη απόδοση όλων των δικαιωμάτων, μισθολογικών και δεδουλευμένων των εργαζομένων. Επειδή αναφέρατε στο θετικό παράδειγμα της Σύρου, θα πρέπει να αναγνωρίσετε ταυτόχρονα και τη θετική και στέρεα νομική και πολιτική βάση στην οποία επιτεύχθηκε αυτό που έγινε στη Σύρο. Κάτι το οποίο δεν είναι αποτυπωμένο με την ίδια σαφήνεια και θα αναφερθώ περισσότερο, γιατί σήμερα είμαστε σε μια Κοινοβουλευτική διαδικασία και εμείς θα εκφράσουμε προβληματισμούς και ερωτήματα και περιμένουμε απαντήσεις από εσάς.

Δεύτερον. Όσον αφορά το «Μνημόνιο Συνεργασίας και Συναντίληψης», που έχει υπογράψει ο κ. Φλαμπουράρης με τον κ. Αποστολάκη και το οποίο φυσικά θα καταθέσουμε και στην Επιτροπή μας, στην παράγραφο 1 γίνεται σαφές αναφέροντας πως «για πλήρη και ολοσχερή εξόφληση των οφειλομένων προς τους εργαζόμενους, υπαλλήλους και προσωπικό» και επιπλέον λέει πως «ο επενδυτής δεσμεύεται στη διατήρηση και επαύξηση του υφιστάμενου αριθμού θέσεων εργασίας».

Το ερώτημα, λοιπόν, είναι το εξής. Τρία χρόνια διαπραγμάτευσης που έχετε φτάσει γύρω από αυτά τα θέματα; Εγώ, λοιπόν, θα διαβάσω το δικό σας σημείωμα. Κύριε Υπουργέ, έχετε την καλοσύνη να ακούσετε, γιατί απευθύνομαι σε εσάς και το λιγότερο που έχετε να κάνετε είναι να ακούτε την αντιπολίτευση.

Κύριε Πρόεδρε, θα ήθελα, παρακαλώ, να ακούσει ο Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας ακούω και περιμένω να ολοκληρώσετε για να απαντήσω συνολικά.

Όσον αφορά το δικό σας σημείωμα, ξεκινώντας με το αν εξασφαλίζονται οι θέσεις εργασίας ή όχι, διαβάζω το σημείο 4 από το εισαγωγικό σας σημείωμα με το οποίο θέσατε το σχέδιο νόμου σε διαβούλευση, «Η εκ νέου εξασφάλιση απασχόλησης για σημαντικό αριθμό εργαζομένων της περιοχής.». Μιλάει λοιπόν, για «σημαντικό αριθμό», όχι για όλους, και «της περιοχής». Θα ήθελα -καλοπροαίρετα κ. Υπουργέ εγώ δεν κάνω δίκη προθέσεων- να μου εξηγήσετε τι εννοείται εδώ;

Αυτό λοιπόν δεν το λέει ο επενδυτής, το λέει ο αρμόδιος Υπουργός που θέλει εξουσιοδότηση από εμάς και μάλιστα με αυτή την ένταση και την αντιδεοντολογική φρασεολογία. Πρώτον λοιπόν, πως δεσμεύεστε εδώ για όλους και πως μπορεί να υπάρχει μια διασφάλιση, αντίστοιχη με το μνημόνιο που είχε υπογράψει η Κυβέρνηση του ΣΥΡΙΖΑ και στη Σύρο, για τις θέσεις εργασίας των νυν εργαζομένων; Εμείς εδώ, κ. Πρόεδρε, εκλαμβάνουμε ότι ούτε στο σχέδιο νόμου υπάρχει αυτή η διασφάλιση αλλά ούτε υπάρχει από το σημείωμα του Υπουργού. Αυτό λοιπόν είναι ένα πρώτο και πάρα πολύ κρίσιμο σημείο.

Όσον αφορά τη συμφωνία που έκανε ο επενδυτής τον περασμένο Σεπτέμβριο με τους εργαζόμενους, ή τουλάχιστον με τη μεγάλη πλειοψηφία των εργαζομένων, κ. Υπουργέ θέλουμε να κάνουμε ένα αίτημα πιστεύοντας πως προκειμένου να προχωρήσει η Κοινοβουλευτική διαδικασία, ως αρμόδιος Υπουργός πρέπει να το ικανοποιήσετε. Έχουμε επανειλημμένα συναντηθεί με τον επενδυτή και με το σωματείο των εργαζομένων και πρέπει να πω εδώ πως η βελτίωση που έχει γίνει δείχνει τη δύναμη της πολιτικής παρέμβασης, του αγώνα των εργαζομένων και της πίεσης των κομμάτων ακριβώς επειδή εμείς τα θέσαμε ως κόμμα. Προφανώς και θα αναγνωρίσουμε ότι είναι ένα θετικό βήμα η νομοτεχνική βελτίωση που φέρνετε. Είναι όντως μια πρώτη βελτίωση αλλά θα έχουμε κάποιες απορίες σε αυτό.

Όμως αυτό που δεν καταλαβαίνουμε είναι πως μπορεί να έρχεται για εξουσιοδότηση στη Βουλή και να ζητάτε την ψήφο μας χωρίς να έχει κατατεθεί ακόμα αυτή η συμφωνία του επενδυτή με το σωματείο. Πρέπει να σας πω ότι το ζητήσαμε και το σωματείο υποσχέθηκε ότι θα σταλεί, αλλά μας είπαν ότι έχει κατατεθεί στο Υπουργείο Εργασίας. Γι’ αυτό κ. Υπουργέ, θέλουμε να ζητήσουμε αύριο πριν την κατ’ άρθρων συζήτηση να μας τη φέρετε.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας ):** *Εκτός μικροφώνου*

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ):** Το θέμα είναι πως εγώ τώρα απευθύνομαι στη Κυβέρνηση, γιατί δεν είναι ότι αυτό δεν έχει σημασία.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** *Εκτός μικροφώνου*

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ):** Κύριε Υπουργέ, εμείς σήμερα θέτουμε τα θέματα. Καλοπροαίρετα και χωρίς δίκη προθέσεων, ζητάμε από σας ως αρμόδιο Υπουργό να καταθέσετε -αφού είναι επίσημα κατατεθειμένο στο Υπουργείο Εργασίας- να δούμε αυτή τη συμφωνία ώστε να μπορούμε κι εμείς να κάνουμε μία ανάγνωση παραλληλισμού με το κείμενο του σχεδίου νόμου. Να δούμε πού καλύπτεται και που δεν καλύπτεται και από εκεί και πέρα στην κατ’ άρθρων συζήτηση φυσικά θα τοποθετηθούμε.

Κλείνοντας, όσον αφορά το περίφημο άρθρο 11, σε σχέση με τις απαιτήσεις από μισθούς κι όλα αυτά τα οποία τίθενται στην αρχή -και κυρίως για την καταβολή αποζημίωσης απόλυσης- φαίνεται ότι θα υπάρξει η καταβολή σε δόσεις. Για αυτό θέλουμε να έχουμε ένα σαφές χρονοδιάγραμμα. Τι εννοείται καταβολή σε δόσεις; Με πιο ορίζοντα χρόνου ολοκλήρωσης; Φυσικά αν το γνωρίζετε γι’ αυτό θέλουμε και να το δούμε και να έχουμε σαφή δέσμευση στη Βουλή. Και φυσικά θα θέσουμε το ίδιο ερώτηση κατά την ακρόαση των φορέων, εφόσον έρθει ο επενδυτής και το σωματείο.

Να περάσουμε και στο τελευταίο θέμα που έχει να κάνει με τα δεδουλευμένα. Είναι μία πρώτη βελτίωση αυτή η νομοτεχνική γιατί πραγματικά ήταν απαράδεκτη η διατύπωση που άφηνε και εργαλειοποιούσε τους εργαζόμενους σε σχέση με κάποιες προμήθειες του Πολεμικού Ναυτικού. Όμως κι εδώ θα θέλαμε να ξέρουμε ποιο είναι το χρονοδιάγραμμα όταν μιλάτε για το 30% να αποπληρωθεί μετά την ημερομηνία επικύρωσης και το 70% μετά την ημερομηνία ολοκλήρωση των μεταβιβάσεων. Αν το γνωρίζετε φυσικά και είσαστε διατεθειμένος να μας το πείτε με σαφήνεια. Από όλα αυτά και όλα τα προηγούμενα που έθεσαν και οι συνάδελφοι, θα κρίνουμε και την τελική μας στάση. Όμως σε αυτήν τη φάση της συζήτησης, επιφυλασσόμαστε.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε την κυρία Ξενογιαννακοπούλου. Πάντως να διευκρινίσω πως δεν είναι απαραίτητο στα λόγια του Υπουργού να δίνεται η ερμηνεία του «εκβιασμού», όπως ακούστηκε από συνάδελφους. Ήταν ξεκάθαρη η ομιλία και επιτρέψτε μου να το πω και εγώ όπως το άκουσα από αυτή τη θέση που είναι λίγο ψηλότερα. Άκουσα ότι χρειάζεται μια ευρεία συναίνεση, μια μεγαλύτερη πλειοψηφία, για να μπορέσει να φέρει σε πέρας αυτή τη συμφωνία. Αυτή είναι η πολιτική προσέγγιση. Τώρα, αν ακούστηκε από κάποιους σαν εκβιασμός να το δούμε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, όταν ακούγεται πως αν δεν ψηφιστεί από τα κόμματα της αντιπολίτευσης, τότε θα σταματήσει το σχέδιο, αυτό εσείς πώς το ακούτε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ το ακούω ότι η Κυβέρνηση, για τη συγκεκριμένη πρόταση, θέλει μια ευρεία Κοινοβουλευτική πλειοψηφία για να έχει περισσότερη ισχύ. Πιθανόν, αυτό να έχει ζητηθεί κιόλας. Πιθανόν να έχει ζητηθεί η ευρύτερη αποδοχή. Λοιπόν, αυτή είναι η δική μου. Θα δώσουμε τον λόγο και με τη σειρά που το ζήτησαν στον κ. Μαμουλάκη, στον κ. Κατσώτη, θα συνεχίσουμε με τον κ. Λιάκο και θα ολοκληρώσουμε τη συνεδρίαση με την ομιλία του Υπουργού.

**ΧΑΡΑΛΑΜΠΟΣ ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, δεν είχα σκοπό ως Εισηγητής να επανέλθω, αλλά πραγματικά νομίζω ότι, κ. Γεωργιάδη, τα καταφέρνετε πάντα με έναν τρόπο και στο τέλος, στο φινάλε, μιας συνεδρίασης δημιουργούνται με τις αιχμές και τον ιντριγκαδόρικο λόγο σας αυτά τα πράγματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν το έφτιαξα; Δεν το διευκρινίσαμε; Γιατί επανέρχεστε; Γι’ αυτό πήγα να σας προλάβω, να μην το ξαναπείτε.

 **ΧΑΡΑΛΑΜΠΟΣ ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, θέλω να του απαντήσω επειδή ξέρω ότι αρέσκεται στο να ακούει και θυμοσοφίες, ειδικά προερχόμενος από το παρελθόν. Σας λέω, λοιπόν, «αι μεν βρονταί τους παίδας, αι δε απειλαί τους άφρονας καταπλήττουσι». Παιδιά, λοιπόν, για να μας τρομάζουν οι βροντές προφανώς δεν είμαστε ούτε και ανόητοι για να μας τρομάζουν οι απειλές. Ξεκάθαρα, αυτό που ακούστηκε εδώ, κ. Πρόεδρε, είναι η επιτομή της εκτροπής σε Κοινοβουλευτικό επίπεδο. Πραγματικά σας μιλάω. Ξέρετε πάρα πολύ καλά και τη μετριοπάθεια με την οποία διέπομε σε κάποια ζητήματα. Εξεπλάγην. Απειληθήκαμε ευθέως. Και προσέξτε τι γίνεται. Υπάρχει μια υπερεργαλειοποίηση και θα βάλουμε τα πράγματα στη σωστή τους βάση, γιατί καλό είναι να θυμόμαστε. Δεν έχουμε μνήμη χρυσόψαρου.

Το είπε και ο συνάδελφος, κ. Σαντορινιός. 10 Ιουνίου του 2019 υπάρχει MoU, υπάρχει ένα ξεκάθαρο Memorandum of Understanding της τότε Κυβέρνησης με τους εργαζόμενους και το επιχειρηματικό πλάνο και τους επενδυτές, που οι ίδιοι, ειρήσθω εν παρόδω, συνεχίζουν να ενδιαφέρονται για τα συγκεκριμένα ναυπηγεία. Συγκεκριμένο MoU, με συγκεκριμένα χαρακτηριστικά και, προσέξτε, δεν είναι μόνο η αναφορά για την ολοσχερή αποζημίωση των εργαζομένων, αλλά είναι και η προοπτική που εδίδετο τότε και απουσιάζει πανταχόθεν τώρα. Η προοπτική της επόμενης μέρας, με τη διασφάλιση του πλήθους των θέσεων εργασίας. Τώρα, το απόλυτο κενό. Τώρα, η απόλυτη ασάφεια. Εντάξει, θα πληρωθείτε για τα δεδουλευμένα, αλλά δεν γνωρίζω, δεν απαντώ για το μέλλον. Μα, το μέλλον είναι που μας αφορά. Το μέλλον είναι η βιωσιμότητα και των εργαζομένων και της επιχείρησης και φυσικά των Ναυπηγείων της Ελευσίνας. Αυτή είναι η πραγματικότητα. Και σας επαναλαμβάνω ότι δεν ήθελα να επανέλθω, όφειλα όμως και από τη δική μου πλευρά να δώσω μια απάντηση.

Εν κατακλείδι, θα είναι πολύ σύντομο το σχόλιο, μια διαδικαστική ερώτηση. Όλα αυτά τα δύο χρόνια παρακολουθούμε νομοσχέδια από το Υπουργείο Ανάπτυξης, γνωρίζουμε τον Υπουργό, τον Αναπληρωτή Υπουργό, την συνεργάτιδά σας, κυρία Πετρούλια, η οποία είναι εδώ. Βλέπω σήμερα στην αίθουσα και τον κύριο Πουλή και ήθελα να ρωτήσω τον Πρόεδρο ή μάλλον απευθείας τον κ. Υπουργό, με ποια ιδιότητα παρευρίσκεται ο κ. Πουλής στην αίθουσα; Διότι δεν γνωρίζουμε αν υπάρχει θεσμική συνάρτηση και είναι ερώτημα διαδικαστικό που απλά θέλω να απαντηθεί. Αυτά εν ολίγοις και οψόμεθα για τα υπόλοιπα στις υπόλοιπες επιτροπές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία. Λοιπόν, πάντως εγώ να επαναλάβω, για να το λήξουμε το προηγούμενο, κάνοντας τη διευκρίνιση καταλάβατε ότι ο Υπουργός συμφώνησε με αυτό που είπα. Άρα διερμήνευσα το πνεύμα. Τώρα, το να επανερχόμαστε πάλι και να επιμένουμε σε αυτό, δεν έχει νόημα. Εντάξει, μπορείτε να το κάνετε, αλλά νομίζω ότι για να προχωρήσουμε μπροστά ας κοιτάμε με αισιοδοξία γιατί έτσι κοιτάζουμε μακρύτερα. Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ)**: Επειδή δεν ξέρω αν έγινε καθαρό, το ΚΚΕ ψηφίζει να έχουν όλοι οι εργαζόμενοι δουλειά, να καταβληθούν όλες οι οφειλές τους. Είναι ο ιδρώτας τόσων χρόνων και το ότι έφτασαν εδώ, κ. Υπουργέ, δεν έφτασαν επειδή το ήθελαν οι εργαζόμενοι. Έφτασαν γιατί δεν τους πλήρωνε ο Ταβουλάρης, ο προηγούμενος ιδιώτης, δεν τους πλήρωνε το Κράτος με τον Πολεμικό Ναυτικό στη συνέχεια της δουλειάς τους. Για αυτό έφτασαν οι οφειλές σε αυτό το επίπεδο και για αυτό και ήρθε το ναυπηγείο σε αυτή την κατάσταση, όπως εμείς θεωρούμε και εξηγήσαμε στην τοποθέτησή μας. Άρα, λοιπόν, εμείς ψηφίζουμε να έχουν οι εργαζόμενοι τη δουλειά τους, που δεν την έχουν με αυτές τις ρυθμίσεις του νομοσχεδίου. Να πάρουν όλες τις οφειλές τους, που δεν θα τις πάρουν με αυτή τη ρύθμιση του νομοσχεδίου.

Βεβαίως, έχετε δίκιο που λέτε σε άλλα κόμματα να συμφωνήσουν, γιατί εσείς συνεχίζετε από εκεί που σταμάτησε η προηγούμενη Κυβέρνηση του ΣΥΡΙΖΑ. Είναι αυτή η συμφωνία που είχε κάνει με την ONEX και πάνω σε αυτή κάνετε την ρύθμιση με την ONEX, για να μπορέσει να προχωρήσει η εξυγίανση, όπως λέγεται, του ναυπηγείου, παραδίδοντας, για εμάς, ένα χώρο στους Αμερικάνους ο οποίος δε θα αξιοποιηθεί μόνο για τη ναυπήγηση πλοίων, αλλά θα έχει και άλλους στόχους όπως έχουμε πει και για το Σκαραμαγκά που θα αξιοποιηθεί και γεωστρατηγικά. Για αυτό και ο Πάιατ έδειχνε πολύ μεγάλο ενδιαφέρον. Ο Πάιατ, κ. Υπουργέ, όπως ξέρουν πολύ καλά τα μέλη του ΚΚΕ που είναι στην Ελευσίνα, είναι «γεράκι του πολέμου» και ποτέ δεν θα ήταν εκεί να τους ζητωκραύγαζαν. Αντίθετα, θα ήταν εκεί για να τον γιουχάρουν.

Ξέρετε πολύ καλά ότι η αμερικανική πρεσβεία δεν ενδιαφέρεται πια για τα ναυπηγεία για να μπορέσει η Ελλάδα να αποκτήσει τη ναυπηγική βιομηχανία και να έχει τον στόλο ή να γίνονται εδώ εργασίες επισκευής πλοίων. Θέλει το ναυπηγείο για να υπηρετήσει σχεδιασμούς της στην περιοχή και αυτό είναι γνωστό, είναι καθαρό. Για αυτό βέβαια και αυτή η άμεση σχέση με την αμερικανική πρεσβεία.

Άρα, λοιπόν, το ΚΚΕ ψηφίζει αυτό που ωφελεί τους εργαζόμενους στα ναυπηγεία, αλλά και την ίδια τη χώρα, τη συνέχιση της ναυπηγικής βιομηχανίας, που η πολιτική σας την έχει οδηγήσει εδώ. Μία πολιτική προσαρμογής στην ΕΕ, που γνωρίζει πού πάνε και φτιάχνουν τα καράβια τους και οι εφοπλιστές. Αυτοί οι μεγάλοι πατριώτες -που εσείς τους την δίνετε συνέχεια απαλλαγές, φοροαπαλλαγές, προνόμια, κίνητρα, ό,τι θέλουν να δώσουν σαν φόρο και τα λοιπά- φτιάχνουν τα καράβια τους στην Ασία, σε άλλα ναυπηγεία πέρα και εκτός της Ελλάδας.

Άρα, λοιπόν, το ποιος ενδιαφέρεται είναι ένα θέμα που οι εργαζόμενοι πρέπει να το καταλάβουν. Αυτός ο δρόμος ανάπτυξης που ακολουθείτε όλοι σας είναι ένας δρόμος ελευθερίας της αγοράς που οδηγεί εδώ. Πτώχευσε ο ιδιώτης, δεν πληρώνει τους εργαζόμενους του, δεν πληρώνει τα ασφαλιστικά ταμεία, δεν πληρώνει το δημόσιο, δεν πληρώνει τίποτε και την Κυβέρνηση ύστερα πρέπει να εξυγιάνει αυτή την επιχείρηση με χρήματα του φορολογούμενου ελληνικού λαού. Θα την αγοράσει, λοιπόν, μια εταιρεία η οποία μπορεί ξανά μετά από λίγο διάστημα να την «τελειώσει», να την απομυζήσει και ξανά από την αρχή. Αυτός είναι ο δρόμος που εσείς ακολουθείτε και αυτός ο δρόμος είναι αδιέξοδος. Εμείς για αυτό λέμε πως σε μια άλλη μορφή οργάνωσης οικονομίας μπορεί πράγματι τα ναυπηγεία και η ναυπηγική βιομηχανία, ένας τέτοιος φορέας βιομηχανίας, να υπηρετήσει τις ανάγκες του λαού και για τις μεταφορές για τη διασύνδεση όλων των νησιών με ασφάλεια και με φτηνά, αλλά και δουλειά στους εργαζόμενους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Σας ευχαριστούμε. Πάντως, για την ιστορία, θέλω να σας πω, κ. Κατσώτη, ότι πριν πολλά χρόνια και εγώ πολιτευόμουν στη Δυτική Αττική. Το μεγάλο πρόβλημα όσων επιχειρηματιών ή εφοπλιστών, όταν ζητήσαμε να ενισχύσουν τα ναυπηγεία με παραγγελίες, υπήρχε πάντα ένα μεγάλο πρόβλημα, ότι ποτέ δεν υπήρχε δέσμευση παράδοσης συγκεκριμένου χρονοδιαγράμματος και αυτό ήταν το κυρίαρχο στοιχείο. Ποτέ δεν επετεύχθη συνεργασία. Κάποιος έφταιγε, πάντως.

Στα ναυπηγεία δεν δουλεύει ο ιδιώτης, οι εργαζόμενοι δουλεύουν όπως ξέρετε. Δεν είμαι κατά των συμφερόντων των εργατών προφανώς, αλλά θέλω να πω ότι όλα πρέπει να γίνονται με μέτρο. Και διώχναμε δουλειές και φτάσαμε εδώ που φτάσαμε σήμερα. Εν πάση περιπτώσει, ας δούμε με αισιοδοξία την επόμενη μέρα για τα ναυπηγεία, γιατί πράγματι είναι ένα τεράστιο πρόβλημα για την περιοχή.

Τον λόγο έχει ο κ. Λιάκος, με την παρέμβαση του οποίου θα ολοκληρωθεί αυτός ο κύκλος. Η συνεδρίαση θα ολοκληρωθεί με την ομιλία του Υπουργού, κ. Γεωργιάδη.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Ευχαριστώ κ. Πρόεδρε, το πρώτο που ήθελα να πω, όπως άλλωστε προείπατε,είναι ότι πέρα από τη βαρύτητα που έχει ο λόγος σας ως Πρόεδρος της Επιτροπής, έχει και μεγαλύτερη βαρύτητα μιας και έχετε κάνει πολλά χιλιόμετρα στη Δυτική Αττική και γνωρίζετε τα προβλήματα από πρώτο χέρι. Δεν θέλω να κάνω τον δικηγόρο του Υπουργού, μπορεί άλλωστε να υπερασπιστεί τέλεια τον εαυτό του ο ίδιος. Όμως το θεωρώ πολύ περίεργο το να λέει κάτι τόσο αυτονόητο, δηλαδή, ότι για μια επένδυση η οποία θα πάρει δεκαετίες να θέλει μια ευρεία συναίνεση από το Σώμα -και στη συνέχεια από την Ολομέλεια της Βουλής- για τον απλούστατο λόγο ότι όπου και να απευθυνθεί η ευρεία συναίνεση θα του ενδυναμώσει τα επιχειρήματα.

Ναι, μπορεί ο Υπουργός να μίλησε πιο έντονα ναι, το ένα ναι, το άλλο συμφωνώ. Όμως όταν αυτή τη στιγμή υπάρχουν εκατοντάδες εργαζόμενοι οι οποίοι «βασανίζονται» μισθολογικά για πάρα πολλά χρόνια, το θεωρώ αστείο εμείς εδώ να συζητάμε για το αν τα ντεσιμπέλ του Υπουργού ήταν λίγο πιο έντονα ή λίγο πιο χαμηλά. Να μπούμε λίγο στην ουσία της συζήτησης; Υπάρχουν οι άνθρωποι των ναυπηγείων που υποφέρουν, άνθρωποι με προβλήματα υγείας, άνθρωποι που δεν έχουν να πληρώσουν τα λεφτά για τα παιδιά τους και αυτή τη στιγμή παρακολουθούν και βλέπουν ότι εμείς, αντί να συζητάμε για την επίλυση του προβλήματός τους, αναλωνόμαστε για το αν ο Άδωνις Γεωργιάδης φωνάζει ή όχι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, όταν θα λειτουργήσουν τα ναυπηγεία οι εργαζόμενοι θα δουλέψουν. Άρα υπάρχει αγωνία στην περιοχή, την έχουμε ζήσει και την ξέρουμε.

Τον λόγο έχει ο Υπουργός Ανάπτυξης και Επενδύσεων, κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μένω εξαιρετικά έκπληκτος, με τη σφοδρότητα της αντίδρασης του συναδέλφου από τον ΣΥΡΙΖΑ, κ. Σαντορινιού. Ο λόγος είναι ότι μάλλον με παρεξήγησε και είπε κάτι ευθέως παράλογο. Τι δήλωσα εγώ; Είπα, ότι επειδή αυτό το σχέδιο για να μπορέσει να έχει τις πλήρεις πιθανότητες επιτυχίας, κρίσιμη παράμετρος είναι και η ευρεία πολιτική του στήριξη, εάν τα αξιότιμα κόμματα της αντιπολίτευσης και οι αξιότιμοι συνάδελφοι της αντιπολιτεύσεως κρίνουν πως δεν είναι καλό σχέδιο, εγώ θα προσχωρήσω στη δική τους γνώμη και δεν θα το εφαρμόσω.

Πώς γίνεται να είναι απειλή η δέσμευσή μου, να ακολουθήσω τη δική σας γνώμη. Πρώτη φορά ακούω έναν εκβιαστή, να δηλώνει ότι θα υποκύψει εις τη γνώμη του εκβιαζόμενου. Άρα προφανώς, η σφοδρότητα της αντιδράσεως καθόσον θα έπρεπε κανονικά να επαινεθώ από την αντιπολίτευση να πει, για πρώτη φορά έρχεται ένας Βουλευτής και ένας Υπουργός στο Κοινοβούλιο και αντί να οχυρωθεί πίσω από τη «δικτατορία της πλειοψηφίας» -όπως έχετε πει-δηλώνει ότι σε αυτή τη συγκεκριμένη περίπτωση, θα δεχθεί την άποψη της μειοψηφίας. Και ταυτόχρονα, αυτός ο Υπουργός που δηλώνει αυτό, να είναι ο εκβιαστής.

Είναι ευθέως παράλογο αυτό που είπατε και θα παρακαλέσω να διαγράψετε τα πάντα από τα πρακτικά. Αντιθέτως είπα, θα κάνουμε μια πλήρη Κοινοβουλευτική διαδικασία. Θα ρωτήσετε ότι θέλετε όπως τα καλόγουστα που ρώτησε η κυρία Ξενογιαννακοπούλου. Θα πείτε ότι νομίζετε και θα πούμε αυτά που μπορούμε. Δεν είναι αναγκαστικό το ότι απαντήσουμε θα είναι ικανοποιητικό προς εσάς, θα πούμε αυτά που μπορούμε να πούμε.

Στο τέλος, για να πετύχει αυτό το σχέδιο χρειάζεται ευρεία πολιτική υποστήριξη. Δεν την πήρε, δεν πειράζει. Το ρευστοποιούμε και ο καθένας παίρνει την ευθύνη του. Άρα δεν υπάρχει κανένας εκβιασμός εδώ. Εδώ υπάρχουν καθαρές κουβέντες, για να μπορέσει και ο επενδυτής να γνωρίζει ότι ξεκινάει αναλαμβάνοντας ένα πολύ μεγάλο επιχειρηματικό ρίσκο, χωρίς να έχει να αντιμετωπίσει αύριο διάφορους δολιοφθορείς του σχεδίου, που αν αρχίσουν να μπαίνουν μέσα θα το τινάξουν στον αέρα. Αλλά να μπορούμε να πούμε στο δικαστήριο ότι αυτό είναι κάτι που εκφράζει πολύ ευρύτερα τη Βουλή και τον πολιτικό κόσμο, απ’ ότι μια πλειοψηφία που αύριο μπορεί να την αλλάξει ο Ελληνικός λαός.

Αυτό το χαρακτήρα είχε η δήλωσή μου. Άρα, με παρεξηγήσατε κ. Σαντορινιέ και παρακαλώ πολύ να ανακαλέσετε αυτά τα οποία είπατε. Η δήλωσή μου, όχι μόνο δεν ήταν αντικοινοβουλευτική αλλά διεκδικώ τις δάφνες πως ήταν η πλέον Κοινοβουλευτική. Διότι, για πρώτη φορά, ένας Υπουργός δεν δεσμεύεται και δεν οχυρώνεται πίσω από την πλειοψηφία του.

Άρα, το ξαναλέω, για να είμαστε όλοι μας ξεκάθαροι. Αυτό το σχέδιο είναι πολύ σπουδαίο. Ποιο είναι το σπουδαίο εδώ; Η αναγέννηση της ναυτικής βιομηχανίας της χώρας. Συνέβαλε ο ΣΥΡΙΖΑ στα Ναυπηγεία Σύρου; Πάρα πολύ, είναι η απάντηση. Δεν τα ολοκλήρωσε, η αλήθεια είναι, αλλά συνέβαλε. Αυτό το αναγνώρισα και κατά την ομιλία μου στα εγκαίνια του Ναυπηγείου Σύρου, εκείνη την ημέρα που ήταν και οι βουλευτές του ΣΥΡΙΖΑ παρόντες.

Για την ιστορία μόνο θα πω, ότι όταν ανέλαβα εγώ το Υπουργείο Ανάπτυξης, ήδη το σχέδιο αυτό είχε σταματήσει. Αλλά αυτό δεν έχει σημασία. Βρήκα το MRP και φτιάξανε ένα σχέδιο. Το σχέδιο της Σύρου, κ. Σαντορινιέ, τις καταβολές στους εργαζόμενους τις είχε εφάπαξ ή με δόσεις; Και απαντώ, με δόσεις. Δεν κάνουμε κάτι διαφορετικό απ’ ότι έγινε στη Σύρο. Το ίδιο πράγμα κάνουμε. Ό,τι κάνατε εσείς σαν σχέδιο στη Σύρο, κάνουμε εμείς στην Ελευσίνα και μόνο τα νούμερα αλλάζουν.

Ως προς την δέσμευση για τις θέσεις εργασίας, θα είναι εδώ αύριο και το σωματείο των εργαζομένων, θα είναι εδώ αύριο και ο επενδυτής. Δεν έχετε παρά να τους ρωτήσετε αν υπάρχει τέτοιου είδους δέσμευση. Το σχέδιο της μεταξύ τους συμφωνίας, όπως προβλέπει ο νόμος, έχει κατατεθεί στο Υπουργείο Εργασίας. Δεν είναι δική μου δουλειά να το πάρω. Είναι ιδιωτικό σχέδιο. Είναι η συμφωνία μιας ιδιωτικής επιχείρησης, με ένα ιδιωτικό σωματείο, όπως ακριβώς προβλέπει ο νόμος. Εάν θέλετε, και αν θέλουν και εκείνοι να σας το δώσουν, είναι δικαίωμά τους. Εγώ δεν έχω δικαίωμα να σας το δώσω γιατί δεν είναι δικό μου, είναι δικό τους. Αύριο, όμως, αφού τους έχετε καλέσει κυρία Ξενογιαννακοπούλου, θα ρωτήσετε και το ένα μέρος και το άλλο μέρος που υπέγραψε για όλες αυτές -και θα το επαναλάβω- τις καλόπιστες απορίες σας, για να φανεί και αν έχει δίκιο ο κ. Κατσώτης ότι οι εργαζόμενοι δεν θέλουν το σχέδιο ή το θέλουν σε οριακή πλειοψηφία, για να φανεί αν υπάρχει δέσμευση θέσεων εργασίας.

 Για την ιστορία και για τα πρακτικά να σας πω μόνο, ότι το σχέδιο προβλέπει, ασφαλώς, το σύνολο των εργαζομένων να επαναπροσληφθούν -όσοι το επιθυμούν από αυτούς- και όχι μόνο αυτό, αλλά προβλέπει και τη δημιουργία 1.400 επιπλέον θέσεων εργασίας. Η περίπτωση δε της Σύρου, είναι δηλωτική. Η Σύρος σήμερα, έχει ακριβώς τους διπλάσιους σε αριθμό εργαζόμενους από όσους είχε πριν. Το ίδιο ακριβώς, λοιπόν, σχέδιο και το ίδιο μοτίβο που ακολουθήσατε εσείς στη Σύρο, με άλλα μεγέθη προφανώς -γιατί ήταν πολύ πιο σύνθετο το εγχείρημα εδώ και πολύ πιο μπλεγμένη αυτή η υπόθεση- θα ακολουθήσουμε κι εμείς στο παρόν σχέδιο.

Επίσης, ο λόγος που θεωρώ εντελώς παράλογο για να μην ψηφίσετε, είναι ο εξής. Εγώ να δεχθώ, ότι πρέπει για λόγους αντιπολίτευσης να πείτε «δεν μου αρέσει το ένα, δεν μου αρέσει το άλλο». Είναι προφανές, ότι σε κάθε συμφωνία, ιδιαίτερα τέτοιου μεγέθους, ο καθένας μπορεί να εκφράζει την α’ ή τη β’ ένσταση. Εδώ, με ένα συγγενή μας μπορεί να κάνουμε μια συμφωνία και να κάνουμε χρόνια να την υπογράψουμε, γιατί διαφωνούμε σε δύο λέξεις. Δεν μπορούμε, όμως, να χάσουμε τη «μεγάλη εικόνα». Στο σημείο που βρισκόμαστε, έχουμε δύο επιλογές.

Η πρώτη επιλογή είναι αυτό το σχέδιο, γιατί δεν υπάρχει καμία άλλη πρόταση. Αυτά τα 2,5 χρόνια, ήρθαν και πέρασαν από το Υπουργείο, πολλοί ενδιαφερόμενοι για την Ελευσίνα. Και είναι πολλοί αυτοί οι οποίοι ήρθαν και είπαν ότι «εγώ έχω καλύτερη πρόταση από την ONEX ή ακόμα καλύτερη πρόταση από την ONEX». Όταν φτάσαμε να κάνουμε το σχέδιο, με οποιονδήποτε από αυτούς, με χαρτί και με μολύβι στο τι βάζουν ως επένδυση, εξαφανίστηκαν.

Πρέπει να ξέρετε ότι το σχέδιο είναι πολύ δύσκολο. Τα νούμερα είναι πολύ μεγάλα. Το ναυπηγείο θέλει πολύ μεγάλες επενδύσεις για να «πάρει μπρος» γιατί οι δεξαμενές του είναι βυθισμένες και γιατί υπάρχουν τρομερά προβλήματα περιβαλλοντικής αποκατάστασης. Δεν δίνουμε κανένα «κελεπούρι». Δίνουμε, δυστυχώς, ένα καθημαγμένο ναυπηγείο. Στην πραγματικότητα παρεμβαίνουμε, δεν είναι καν δικό μας για να το δώσουμε. Εάν υποτεθεί ότι είναι του δημοσίου, πρέπει να πάμε σε βίαιη ρευστοποίηση, και γι’ αυτό δεν προχωράμε γιατί σε αυτή την περίπτωση σε πολλούς από τους εργαζόμενους, θα διαγράφονταν όλες οι οφειλές τους. Στην πραγματικότητα, ο μόνος λόγος που δεν έχουμε πάει σε βίαιη ρευστοποίηση αυτά τα 2 χρόνια, είναι προς προστασία των εργαζομένων και όχι για άλλο λόγο.

Άρα, λοιπόν, στο τέλος αυτής της Κοινοβουλευτικής διαδικασίας -και λυπούμαι αν το εκλάβατε ως απειλή- εγώ για να πάω στο δικαστήριο και να έχω πιθανότητες να γίνει δεκτό το σχέδιο και ο επενδυτής να μπορεί να αναλάβει το ρίσκο, οι τράπεζες να χρηματοδοτήσουν με τα δάνεια που θα χρειαστούν και η DFC να βάλει τα λεφτά που πρέπει να βάλει, θα πρέπει να υπάρχει αποδεδειγμένη ευρεία πολιτική στήριξη. Την πήραμε; Προχωράμε. Εάν το κάνουμε έτσι, όπως το λέω εγώ με τα τρία κόμματα, τότε η μελλοντική επιτυχία των Ναυπηγείων Ελευσίνας, οι εργαζόμενοι που θα προσληφθούν, οι νέοι που θα προσληφθούν, οι καταβολές που θα δοθούν και όλα τα υπόλοιπα, θα είναι μια συλλογική μας επιτυχία. Δεν θα είναι επιτυχία μόνο της Κυβερνήσεως. Θα είναι επιτυχία και των 3 κομμάτων που θα το έχουν ψηφίσει. Εάν, αντίθετα, σαμποτάρει κάποιος το σχέδιο κρυπτόμενος πίσω από διάφορες προφάσεις, τότε το σχέδιο θα πάει στράφι και θα γίνει άλλη μια περίπτωση μεταξύ των κομμάτων διελκυστίνδως. Εγώ ξεκαθαρίζω πως δεν θέλω να μπλέξω στη δεύτερη περίπτωση.

Και μια τελευταία απάντηση σε κάτι που είπατε κ. Σαντορινιέ. Είπατε «εσείς γιατί δεν ήρθατε στη Βουλή για τη Σύρο;». Είναι σωστό ερώτημα, στο οποίο και θέλω να απαντήσω. Για δύο βασικούς λόγους. Ποιες είναι οι δύο βασικές διαφορές δηλαδή. Πρώτον, τα νούμερα είναι τελείως διαφορετικά. Εδώ τα νούμερα είναι πάρα πολύ μεγάλα και ιδίως προς το Πολεμικό Ναυτικό, που κάνει την πολύ μεγάλη διαφορά. Εκεί δεν υπήρχε η περίπτωση του Πολεμικού Ναυτικού, άρα δεν υπήρχε τέτοιου είδους λόγος.

Υπάρχει όμως και ένας δεύτερος λόγος. Το δεύτερο θα τον συνδέσω με τον κ. Πουλή που με ρωτήσατε, πίσω. Πώς είναι εδώ ως συνεργάτης μου γιατί έχει συμβάλλουσες στο να γίνει αυτή η σημερινή συμφωνία και γι’ αυτό και τον προσκάλεσα. Λοιπόν, προσέξτε τώρα, ποια είναι και η βασική μας διαφορά. Κάνατε εσείς τα Ναυπηγεία Σύρου. Ο κ. Πιτσιόλας που τα έκανε με τον κ. Φλαμπουράρη, φοβόταν ότι θα τρέχει κανένας από τη ΝΔ να του κάνει μηνύσεις για απιστία και να βάζει τον Βαξεβάνη να γράφει και να κάνει και να ράνει; Όχι βέβαια. Γιατί εμείς είμαστε σοβαροί άνθρωποι και ξέρετε πάρα πολύ καλά, ότι εμείς για να διασωθούν θέσεις εργασίας και να «πάρει μπροστά» το ναυπηγείο, θα στηρίζαμε. Έχω εγώ την ίδια εμπιστοσύνη σε εσάς, που και που αναπνέω ακόμα με κατηγορείτε ότι πρέπει να πάω φυλακή; Όχι. Άρα, λοιπόν, το κλείνουμε για να είμαστε συνεννοημένοι. Και αύριο θα τα πω και στους εργαζόμενους, εδώ, ενώπιών σας για να μην έχουμε στενοχώριες.

Προσωπικά θα κάνω το παν για να σας πείσω Κοινοβουλευτικά, όχι να ψηφίσετε εκβιαζόμαστε, όπως είπατε. Να ψηφίσετε γιατί θέλετε να πάρετε μερίδιο από την επιτυχία εξυγίανσης των Ναυπηγείων Ελευσίνας. Και εφόσον συμβεί αυτό θα έχουμε ένα ωραίο σχέδιο όπου αρχές Οκτώβρη θα είμαστε στο δικαστήριο. Πιστεύω -αν πάρουμε τους μέσους χρόνους γιατί δεν ξέρω πότε θα βγει η δικαστική απόφαση, αλλά ας υποθέσουμε ένα μέσο χρόνο- αρχές του χρόνου Φεβρουάριο θα έχει βγει η δικαστική απόφαση, Μάρτιο θα μπορεί να μπει ο επενδυτής και να αρχίσει και τις πρώτες πληρωμές σε εργαζόμενους. Εάν αυτό δεν συμβεί –επειδή δεν υπάρχει άλλος ενδιαφερόμενος και ο παρών ενδιαφερόμενος δεν έχει καλύτερο σχέδιο από αυτό να δώσει και από αυτό που θα καταλήξουμε με τη λήξη της διαδικασίας- τότε συγγνώμη, αυτό το σχέδιο δεν μπορεί να προχωρήσει και, πλέον, το ναυπηγείο δεν έχει ζωή. Θα προχωρήσουμε σε όσα προβλέπει ο νόμος, θα μετοχοποιήσει το κράτος τα χρέη, θα απολυθούν εργαζόμενοι, θα κλείσει το ναυπηγείο, θα πάνε οι εργαζόμενοι στα δικαστήρια να πάρουν με βάση τη ρευστοποίηση ότι προβλέπει ο νόμος στον καθένα και ότι επιδικάσει το δικαστήριο στον καθένα. Απλώς, θα ξέρει ο καθένας μας ότι στην ιστορία των Ναυπηγείων Ελευσίνας πήρε τη μία ή την άλλη θέση και όλους θα μας κρίνει η ιστορία. Απλά, ήρεμα και ωραία.

Ελπίζω να μην οχυρωθείτε πίσω από πολιτικαντισμούς και να επιλέξετε την εποικοδομητική συζήτηση στη Βουλή, ώστε αν μπορούμε να πετύχουμε και κάτι καλύτερο πολύ ευχαρίστως να το πετύχουμε και να πούμε ότι το πετύχαμε χάρη σε εσάς. Καμία αντίρρηση, η δουλειά με ενδιαφέρει να γίνεται. Να πάμε, λοιπόν, σε μια ευρεία πλειοψηφία και να έχουμε ένα ωραίο ναυπηγείο. Πραγματικά, αυτό το ελπίζω και γι’ αυτό εργάζομαι 2,5 χρόνια. Στην προκειμένη περίπτωση, λόγω της πολυπλοκότητας του θέματος και της μεγάλης δυσκολίας του εγχειρήματος, χωρίς ευρεία πολιτική στήριξη, αυτό δεν έχει πιθανότητα επιτυχίας. Άρα, εύχομαι και ελπίζω σε μία εποικοδομητική συζήτηση, μεταξύ μας, που θα βγάλει εντελώς απέξω τις συνήθεις πολιτικές υποκρισίες Κυβερνήσεως και Αντιπολιτεύσεως. Εδώ δεν σηκώνει, κ. Μαμουλάκη, τέτοιου τύπου υποκρισίες.

Το κλείνω λέγοντας, αυτό που μου είπατε για την απειλή. Επαναλαμβάνω, είναι εξωφρενικό να εκλαμβάνει κάποιος ως απειλή ότι ο Υπουργός θα ακολουθήσει την ψήφο του. Είναι απίστευτο. Δηλαδή, εσείς θα πείτε «θεωρώ ότι δεν είναι καλό το σχέδιο αφού θα πείτε, όχι» εγώ θα πω «εντάξει, αφού θεωρεί ο Μαμουλάκης ότι δεν είναι καλό το σχέδιο, δεν είναι καλό το σχέδιο» και ο Μαμουλάκης θα πει «α, όχι, με απειλείς, αφού είπες ότι συμφωνώ με αυτό που είπε ο Μαμουλάκης». Τα έχετε χαμένα, εντελώς.

Λοιπόν, επαναλαμβάνω και κλείνω αμέσως, κ. Πρόεδρε. Καμία απειλή στο τραπέζι. Υπάρχουν μόνο καθαρές κουβέντες μεταξύ ενήλικων ανθρώπων. Αυτό είναι το σχέδιο, άλλο σχέδιο δεν υπάρχει, το ξέρει ο ΣΥΡΙΖΑ ότι δεν υπάρχει γιατί και ο ΣΥΡΙΖΑ έψαξε να βρει επενδυτή και δεν βρήκε άλλον εκτός από την ONEX. Αυτή είναι η πρόταση της ONEX που είχε επιλέξει και ο ΣΥΡΙΖΑ. Εδώ κατέληξε μετά από τη διαπραγμάτευση. Αυτά είναι τα νούμερα, εδώ είναι εργαζόμενοι, αυτό είναι το σχέδιο, αυτό το χρονοδιάγραμμα και βεβαίως κ. Σαντορινιέ και στη Σύρο η τελική πληρωμή έγινε μετά την τελική μεταβίβαση. Θα ήταν τελείως παράλογο -να καταλάβει ο κόσμος που βλέπει τι είναι αυτό που λέμε- ότι κάποιος θα εξοφλήσει τα χρέη του χωρίς να έχει πάρει το ναυπηγείο. Δηλαδή εδώ δεν θα ψάχναμε επενδυτή, εμείς θα ψάχναμε Άγιο Βασίλη. Λοιπόν, Άγιος Βασίλης δεν υπάρχει. Άρα, είναι προφανές ότι για να εξοφλήσει κάποιος τα χρέη μιας εταιρείας που παίρνει, πρέπει πρώτα να έχει πάρει την εταιρεία, αλλιώς δεν έχει νόημα.

Αντιθέτως, εδώ προβλέπουμε προκαταβολικά να πληρώσει κάποια λεφτά χωρίς να πάρει την εταιρία, ακριβώς για να μπορέσουν και οι εργαζόμενοι να σχεδιάσουν λίγο καλύτερα τη ζωή τους. Είναι το ακριβώς ανάποδο εδώ από αυτό που είπατε.

Ευχαριστώ πάρα πολύ. Νομίζω ότι ήρθησαν, κ. Πρόεδρε, οι σχετικές παρεξηγήσεις και μπορούμε ήρεμα να πάμε παρακάτω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Χαίρομαι που ο Υπουργός υπαναχώρησε από τον αρχικό εκβιασμό, έθεσε διαφορετικά τα πράγματα στη δευτερολογία του. Θα δεχτούμε τον τρόπο με τον οποίον τα έθεσε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σαντορινιέ, ήταν η άλλη ανάγνωση, μην επιμένουμε στο θέμα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Παρόλα αυτά κ. Πρόεδρε, εμείς θα συνεχίσουμε να λέμε ότι στην Κοινοβουλευτική διαδικασία δεν χωράνε απειλές, γίνεται συζήτηση, άλλωστε και η νομοτεχνική βελτίωση που έγινε -και γνωρίζει ο Υπουργός ότι το είχαμε θέσει από την αρχή σε όλες τις συζητήσεις που γίνανε και με τον επενδυτή και με τους εργαζόμενους- πιθανόν να έχει να κάνει και με την πίεση που ασκήσαμε ως προς αυτό. Αλλά επειδή αναφέρθηκε ο Υπουργός στο Μνημόνιο, θα επαναλάβω ότι στο Μνημόνιο που υπέγραψε ο Αλέκος Φλαμπουράρης και ο Βαγγέλης Αποστολάκης, χωρίς να πάμε στην Κοινοβουλευτική διαδικασία, η οποία είναι ενδεικτική και μη περιοριστική -αυτή είναι η πραγματικότητα, αυτό λέει ο νόμος- αυτό το Μνημόνιο μιλάει για «την πλήρη διασφάλιση των θέσεων εργασίας», που δεν υπάρχει μέσα στους ενδεικτικούς και μη περιοριστικούς όρους, όπως επίσης, μιλάει και για ένα μίνιμουμ επενδυτικό πρόγραμμα, το οποίο επίσης δεν υπάρχει στους περιοριστικούς και ενδεικτικούς όρους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα τα ρωτήσουμε αύριο, πάντως αυτό δεν προχώρησε. Προφανώς υπάρχει αυτό που λέμε βελτίωση με ό,τι περιέχει.

Τον λόγο έχει η κυρία Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα είμαι πάρα πολύ σύντομη. Εγώ θα ήθελα να καλέσω τον Υπουργό για 3 σημεία, επειδή ακριβώς είναι μια Κοινοβουλευτική διαδικασία μέχρι την αυριανή κατ’ άρθρο συζήτηση.

Το πρώτο είναι εφόσον μπορούν να γίνουν βελτιώσεις, για αυτό καλείται η Βουλή να ψηφίσει, να αποσαφηνιστεί με μεγαλύτερη σαφήνεια το θέμα των θέσεων εργασίας, δηλαδή το αφήνουμε στον Υπουργό. Δεύτερο θέμα, σαφώς το υπόλοιπο ποσό στους εργαζομένους να δοθεί μετά τη μεταβίβαση -λογικό- αλλά με χρονοδιάγραμμα, όχι φλου -περιμένουμε λοιπόν και εκεί διευκρινίσεις- και το τρίτο, κ. Υπουργέ, τη στιγμή που έρχεστε στη Βουλή και επιλέγετε αυτή τη διαδικασία, δεν μπορεί να μας λέτε ότι είναι ένα ιδιωτικό έγγραφο. Είναι ένα έγγραφο, το οποίο κατατέθηκε στο Υπουργείο Εργασίας. Εμείς πρέπει να έχουμε μια πλήρη…

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Είναι μεταξύ δύο μερών.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ναι, είναι μεταξύ 2 μερών, αλλά το επιχείρημα είναι -το επικαλούνται όλοι- δεν μπορεί οι Βουλευτές, οι οποίοι καλούνται να ψηφίσουν να μην γνωρίζουν…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σε αυτό απάντησε ο Υπουργός ότι αύριο θα έχουμε τα 2 συμβαλλόμενα μέρη και μπορούν να έρθουν και να ερωτηθούν γι’ αυτό.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Θέλω να τα ζητήσω γιατί γι’ αυτό το λόγο υπάρχει και η Κατάθεση Εγγράφων και ο Κοινοβουλευτικός Έλεγχος στη Βουλή. Δεν υπάρχει διαδικασία στο Υπουργείο Εργασίας. Ο ίδιος ο Διευθυντής του κ. Χατζηδάκη, όταν ρωτήθηκε, είπε ότι δεν μπορεί το Ανώτατο Συμβούλιο Εργασίας να έχει λόγο για αυτό. Ήταν μια τυπική κατάθεση. Εμείς θα θέλαμε ο Υπουργός και θα διευκολύνει τη συζήτηση...

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μου επιτρέπετε;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ναι, παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επανέρχομαι, για να βάλουμε μια σειρά στα πράγματα και να καταλαβαίνουμε τι λέμε. Εμείς ισχυριζόμαστε ότι υπάρχει διμερής συμφωνία στην οποία έχουν προσχωρήσει περισσότερο από το 99% των εργαζομένων. Σωστά;

Εμείς δεν λέμε τι περιλαμβάνει αυτή η συμφωνία, διότι δεν είναι δική μας δουλειά, είναι συμφωνία των εργαζομένων και του επενδυτή και γι’ αυτό και λέγεται διμερής και αυτό προβλέπει και ο νόμος. Εάν εσείς αμφισβητείται ότι υπάρχει διμερής συμφωνία, δηλαδή, αν λέτε, «λέτε ψέματα, δεν υπάρχει τέτοια συμφωνία», αύριο θα είναι εδώ οι εργαζόμενοι να τους ρωτήσετε. Εάν ο σκοπός είναι να πάρετε αυτό το έγγραφο ή να κρίνεται, αν αυτή η συμφωνία είναι καλή ή κακή, δεν σας αφορά διότι εσείς είστε τρίτο μέρος.

Η συμφωνία δεν γίνεται μεταξύ των Κομμάτων της Βουλής, του ΚΚΕ, ή του Γεωργιάδη; Η συμφωνία, είναι μεταξύ ενός επενδυτή και ενός σωματείου. Το τι δέχθηκε το σωματείο ή το τι προέβαλε ως ισχυρισμό, δεν αφορά εσάς ή εμένα, αφορά αυτούς τους δύο, αλλιώς, δεν θα λέγαμε ότι θέλουμε διμερή συμφωνία, θα λέγαμε ότι θέλουμε πολυμερή συμφωνία.

**ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Κύριε Υπουργέ, θέλουμε να δούμε αν είναι συμβατή η συμφωνία με τον νόμο;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατά συνέπεια, είναι δύο διαφορετικά πράγματα.

Το αν αυτή η συμφωνία είναι παράνομη, εάν αυτό θέτεται, το κρίνει το Υπουργείο Εργασίας, στο οποίο έχει κατατεθεί. Αυτή είναι η έννοια της τυπικής κατάθεσης που είπε η κυρία Ξενογιαννακοπούλου.

Ο νόμος τι προβλέπει; Κάνε την κατάθεση της συμφωνίας σου, για να μπορούν οι υπηρεσίες μου να ελέγξουν, όχι αν την κρίνω καλή ή κακή -που δεν με αφορά- αλλά αν την κρίνω νόμιμη ή παράνομη. Εάν είναι παράνομη, κρίνετε από το Ανώτατο Συμβούλιο Εργασίας στο οποίο έχει κατατεθεί και η προκειμένη δεν έχει κριθεί παράνομη. Το αν εσάς σας αρέσει ή εμένα μου αρέσει, είναι αδιάφορο, δεν θα ήταν διμερής. Αυτό θέλω να εξηγήσω.

Άρα, τι μας ενδιαφέρει εμάς, ως Βουλή; Αυτό που συζητάμε, έχει τελικά την έγκριση του σωματείου των εργαζομένων και του συνόλου των εργαζομένων ή δεν έχει; Αυτό είναι πολιτικό θέμα. Γι’ αυτό θα ρωτήστε αύριο το συνδικάτο που θα έρθει εδώ. Αυτό σας αφορά. Δεν σας φορούν οι όροι της μεταξύ τους συμφωνίας, δεν είναι δική σας δουλειά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εν πάση περιπτώσει, εάν αυτό νομίζετε, μπορείτε βέβαια να έχετε από το συνδικάτο τη συμφωνία και να ενημερωθείτε.

Κύριε Πάνα, θέλετε τον λόγο;

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Όχι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, πολύ ωραία.

Στο σημείο αυτό, κυρίες και κύριοι συνάδελφοι, ολοκληρώνεται η πρώτη συνεδρίαση του νομοσχεδίου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα». Θα συνεχίσουμε αύριο στις 13.00 με την ακρόαση των φορέων. Καλή συνέχεια σε όλους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Ξενογιαννακοπούλου Μαρία-Ελίζα, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κατσώτης Χρήστος, Κομνηνάκα Μαρία, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 15.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**